Чақимчи-имомликдан қочган замонавий дарвеш - Фахриддин Розий\n04 декабр 2020, Тошкент вақти: 17:04\nФахриддин Розий дунёнинг энг ривожланган давлати - Малайзия пойтахтидаги дарвешона бошпанасида Skype орқали Озодлик билан суҳбатда.\nЧақимчига айланиб қолишдан қўрқиб, Ўзбекистонда имомлик таклифини рад этган ва айни кунларда Малайзияда бугунидан эртасига заҳира сақламай ҳаёт кечираётган ургутлик Фахриддин Розий "Ўзбек имомлари" рукни қаҳрамонидир.\nФахриддин Розийни таниганлар кўп\n44 яшар суҳбатдошимиз - Фахриддин Розийни туғилган юрти Ургут тумани ва Самарқанд вилоятида таниган-билганлар ака-ука Аъзам ва Баҳромхон эшоннинг авлоди, деб билади.\nТошкентда уни таниган-билганлар эса Чорсу бозори яқинидаги собиқ диний китоб расталарида бир неча йил диний китоб ва мушки анбарлар сотган, шу аснода харидорларга тинимсиз Жалолиддин Румий, Баҳовуддин Нақшбандий, имом Бухорий каби аҳли илмлар меросидан шингиллар улашган шинаванда сотувчи, деб эслайди.\nШунингдек, 1980 – 1990 йиллар орасида Ўзбекистон мустақиллиги ва ўзбек тилига давлат тили мақоми берилиши учун курашганлар бу кишини дилидаги гапи тилида бўлган ва ҳақ гапдан қайтмайдиган, ҳақ гап учун курашдан ҳайиқмаган, ургутлик жайдаритабиат фаол, деб хотирлайди.\nШу кунларда Малайзияда бу кишини таниган-билганлар эса эртаси учун бир-икки сўм пулини заҳира қилмаган, қарийб дарвешона ҳаёт кечираётган, шу ҳолида ҳам унга иши тушган одамларга ёрдам бериб юрган аҳли илмлардан бири, деб билади.\nБу киши 6 йил муқаддам бир шогирди совға қилган — гаплашиш ва смс-хабар ёзишдан бошқа функцияси бўлмаган эскигина Nokia телефони билан Озодлик радиосига боғланди.\nБунга қадар ҳам Озодликка айрим мавзуларда фикр-муносабатларини қисқача билдириб келган бу тингловчини ўтмиши ва бугунги куни ҳақида суҳбатга тортганимизда, шу кунларда хорижда юрган минглаб ўзбекистонлик мусулмонларни қизиқтириши мумкин бўлган тарихи борлигидан хабар топдик.\n"Бизнинг авлод "Нақшбандийлик" тариқатига мансуб"\nФахриддин Розийнинг айтишича, бу киши "Ҳанафийлик" мазҳабига мансуб ва тақвосида бир йўл ўлароқ буюк ислом олими Баҳовуддин Нақшбандийдан мерос кўрилган "Нақшбандийлик" тариқатига амал қилади.\nБунинг илк сабаби Розийнинг пайғамбарлар авлодига бориб тақалиши ҳикоя қилинган ота-бобоси шу йўлни тутгани бўлса, иккинчи сабаб бир неча йил муқаддам оламдан ўтган яна бир йирик аҳли илм – Фарғона вилояти Қўқон шаҳрида истиқомат қилган," Нақшбандийлик" тарқатининг Ўзбекистондаги энг йирик намоёндаси Иброҳим эшонга ихлоси бўлган.\n- Ота-боболаримиз аслида "Нақшбандийлик" тариқатига мансуб бўлган. 1990-йилдан бери соқол қўяман. 2001 йил ўзим байъат берганман Иброҳим эшон ҳазратларига, Оллоҳ раҳмат қилсин у киши ўтиб кетдилар. Ёшлигимдан ҳужрада ўқиганман. Аввалига отамиз ўқитганлар, кейин Ургутда. Онамиз ҳам ўзига яраша илмли аёл бўлганлар, деб хотирлайди Фахриддин Розий.\n"Ўзбекистонда имомлик чақимчиликсиз бўлмайди"\n1996-1997 йилларда Тошкентнинг "Эски шаҳар"идаги диний китоблар сотиладиган растада китоб сотиб юрган ёшгина йигит Фахриддин Розийни - ўша пайтда аксар ёш диндорларга нисбатан бўлгани каби - Ўзбекистон махсус хизматлари сиқувга ола бошлади.\nУнга 25 ёшлигида вилоятлардан бирида имомлик таклиф қилинди ва шу кунларда Ўзбекистонда имомлик қилиб юрган айрим аҳли илмлар каби бирозгина муросасоз бўлганида, балки бу киши ҳам шу кунда бирор туман ёки вилоят имом-хатиби рутбасига қадар чиққан бўлар эди.\nАммо айтишича, бу киши Ўзбекистон махфий хизматлари чақимчисига айланиб қолишдан қўрқиб, имомлик таклифини рад этган ва оқибатда, 4 йил қамоқда ҳам ўтириб чиқди.\n- Тўғрисини айтаман, алҳамдулиллоҳ озгина диний илмим бор - имом бўлинг, дейишди. Отини айтмай қўя қолай, бир вилоятга имом бўлинг, дейишди. Ҳажга борасиз, ҳужжатларингизни қилиб берамиз, деб ваъдалар беришди. Хўп, деб ўшанда имом ҳам бўлдим, дейлик - унда мен охиратда нима, деб жавоб бераман, деб ўйланиб-қийналиб бошладим. Чунки, имом бўлсанг - бизга ишлайсан, дейишди. Йўқ ишламайман, дедим. Охири, Жаслиққа юборишди ўзлари, - дейди Фахриддин Розий.\n"Мени қамаганларни кечирганман"\nФахриддин Розий Қорақалпоғистондаги "Жаслиқ" ва Тошкент вилоятининг Зангиота туманидаги қамоқхоналарда жами 4 йил жазо ўтади.\nУнга Ўзбекистон Жиноят Кодекси 159-, 244-моддалари асосида айб қўйилди.\nАммо, 2001 йилда АҚШ ҳукумати билан муносабатлар яхшилангач, Ўзбекистон раҳбари Ислом Каримовнинг авфи билан, ҳатто "Жаслиқ" қамоқхонасидан чиқарилган диндорлар орасида Фахриддин Розий ҳам озод бўлди.\nҚамоқдан чиққач бу киши Фарғона вилояти Қўқон шаҳрида номи чиққан аҳли илм – Иброҳим эшон ҳузурига йўл олди ва "Нақшбандийлик" тариқатининг Ўзбекистондаги етакчиси этагини тутди.\nЯқинда қамоқдан чиққан диндорнинг бу ҳаракати 1990 йиллардан буён уни кузатиб юрган ҳуқуқ-тартибот идоралари назаридан четда қолмади.\nКунлардан бирида у кишини лавозими анча юқори поғонада бўлган милиционер сўроққа чақирди.\n- Тошкентда бир катта мелиса эди. "Президентимиз ҳақида нима дейсиз?" деб сўради аввал. Мен айтдим: "Пайғамбаримиз алайҳиссалом бир кишини билмоқчи бўлсанг, у киши билан сафар қил, бирга чой ич, деган. Мен президентимиз билан сафар қилмаганман, чой ичмаганман. У киши ҳақида билмайман", дедим. У киши раҳмат қори ака, дедида: "Бу ердан кетинг, сизни яна бир марта кўрсам қамашга мажбур бўламан, соқолли кишиларни қамашга буйруқ бўлган, кетинг, биз ҳам мусулмонмиз", деди. Шу киши сабаб мен Малайзияга келдим, - дейди Фахриддин Розий.\n"Милиционерларни кўп даъват қилганман"\nМарҳум пири Иброҳим эшон каби - кимлиги, амали, лавозими ва обрў-эътиборидан қатъий назар - ҳаммага бирдек яхши муносабатда бўлган ва бирдек хатоларини кечиришни одат қилган Фахриддин Розий Ўзбекистонда пайтида Ички ишлар вазирлиги ва Миллий хавфсизлик хизмати ходимларини Ислом дини йўлида ибодат ва тақвога даъват қилганини айтади.\n- Бир куни мени яна олиб бориб, суд қилишди Самарқандда. Шунда судяга қарата: "Сиз ҳам бир кун ўлсангиз, сизга имомлар жаноза ўқийди, мусулмонлар сизни дафн қилади", дедим. Судя гапимга парво қилмади, 5 сутка берворди. Қарангки, вақти-соати етиб қолган экан, 7 кундан кейин судя вафот этди. Ишонсангиз, бир неча мелиса келиб: "Қори ака, бизни кечиринг, тасбеҳингизни синдирган эдим" деб тасбеҳларни қайтаришди. Энди бунинг ҳаммасига даъво қилаётганим йўқ. Шунчаки, мен мелисаларни ҳам кўп даъват қилганман, - дейди Фахриддин Розий.\n"Мен таниган баъзи мелисалар мундирни ечиб, четга кетди"\nБу кишининг ўзи таниган-билган, у кишини қамаган, сўроққа тутган, қамоқхоналарда калтаклаган милиция ходимлари ҳақидаги фикрлари, умумиятла, шундай:\n- Ҳатто, Жаслиқ қамоқхонасида маҳбуслар уларга зулм қилган қамоқхона нозирларини дуибад қилганида ҳам мен уларни дуоибанд қилмаганман, аксинча Оллоҳдан уларга инсоф тилаганман, - деди бу киши суҳбат орасида.\nУнинг айтишича, бунинг ортидан у кишига қулоқ тутиб, кейинчалик ихлос қилиб, намоз ҳам ўқиб юборган милиционерлар сони ўнлаб. Муҳими, бундай милиционерларнинг айримлари кейинчалик мундирини ечиб, Ўзбекистонни ташлаб чиқиб кетган.\n- Ҳозир уларнинг айримлари Франция, айримлари Америка яна бошқалари Европанинг бошқа давлатларида юришибди, ҳол-аҳвол сўраб туришади, деган Фаҳриддин Розий уни қисти-басти қилишдан чекинмаган ИИВ ва МХХ ходимларидан айримларининг зуғуми, айримларининг эса марҳамати остида 2009 йилларда Ўзбекистондан чиқиб кетганини айтади.\n"Оллоҳга шукр, Малайзиядаман"\nТақдир тақозоси билан бу киши Малайзияга бориб қолди. Ҳозир пойтахтдаги 60 қаватли бинолардан бирининг 17-қаватида юзга яқин илм толибига ислом илми ва одобидан дарс бермоқда.\n- Бу ерда ҳам мен дарс бераман. Ҳиндистондан, Покистондан, Бангладешдан шогирдларим бор. Биринчидан, Пайғамбаримиз алайҳиссалом: "Менинг йўлим - одобдур" деган эканлар. Булар жуда европалашиб кетган, таҳорат олиш, овқатланиш, муомалада Ислом одобидан чиқиб кетган. Ислом дини одоби ҳақида қўлимдан келганича дарс бераман. Кейин эса секин-секин "Қуръон"га тушамиз, - дейди суҳбатдош.\nФахриддин Розий билан биз у кишининг шогирдлари янги очиб берган Sype манзили орқали боғландик. У киши суҳбат орасида телефонини ҳам кўрсатди. Азбаройи кўп ишлатилганидан ранглари униқиб кетган кичкинагина телефон экан.\nШу телефони билан дунёнинг энг ривожланган исломий мамлакати бўлмиш Малайзия пойтахти Кула-лумпурда яшаётган Фахриддин Розий бу давлатга тушиб қолгани учун Оллоҳга минг бор шукр айтишини ҳам қўшимча қилади.\n"Аслида бор нарса — йўқ, аслида йўқ нарса — бордир"\nОзгина ишлаб, кўпгина пул топиш мумкин бўлган ёки исталган масжидда илм бериб, катта пул ишлаш мумкин бўлган шароитда эртаси учун пул ва овқат ғамлашни эътиқодига зид кўрган, қайриб дарвешона ҳаёт кечираётган ургутлик аҳли илм Фахриддин Розийнинг шиори шундай:\n- Тўғри бу дунёни тўлиқ тарк қилиб бўлмайди. Аммо унутмайликки, бу дунё ўткинчи... Аслида бор нарса — йўқ нарса, аслида йўқ нарса — бор нарса, тушунаяпсизми?! Яъни, у дунё бор - Жаннат бор! - дейди Малайзияда юрган ургутлик диндор Фахриддин Розий.\nИслом оламининг буюк файласуфи, сўфийлик тариқати етакчиси Нақшбандий ғоясига эргашган – кўпроқ у дунё ғами билан яшаб, бу дуённи қисман тарк қилган ўзбекистонлик 44 яшар Фахриддин Розийнинг бошқаларга ўхшамаган ҳаётини сизга қиёс учун ҳикоя қилдик.\nЗеро, бу Исломга эътиқоднинг баҳсларга сабаб бўлган юзлаб, эҳтимол минглаб йўлларидан биридир.\nЗамонавий дарвеш - Фахриддин Розий


Бугун Жаҳон банки раҳбари Жэймс Вулфенсон ўзининг Марказий Осиё давлатлари бўйлаб сафарини бошлайди.\n16 январ 2021, Тошкент вақти: 07:34\nапрел 06, 2002\nТашриф арафасида Вулфенсон Афғонистонда олиб борилаётган аксил-террор амалиётлари Марказий Осиё минтақаси глобал ҳавфсизликни таъминлашда муҳим аҳамият касб этаётганини таъкидлаган. Келгуси ҳафтада Жаҳон банки раҳбари Алматида иш бошлайдиган Евроосиё иқтисодий саммитида иштирок этади. Пайшанба куни Вулфенсон Москвада Россия Президенти Путин билан Марказий Осиёдаги вазиятни мухокама этган. Учрашув давомида Путин Жаҳон банкининг Марказий Осиё минтақасидаги режалари Москвани бефарқ қолдирмайди, чунки минтақа иқтисоди Россияники билан чамбарчас боғлиқ деб таъкидлаган.


Камбағаллар учун Сергелида қурилган уйлар бойларга тегди « Ўзбекистон Халқ Ҳаракати\nКамбағаллар учун Сергелида қурилган уйлар бойларга тегди\n24 November 2017 - 20:01\n“Озодлик” радиосининг хабар беришича, Пойтахтнинг Сергели туманида президент топшириғига мувофиқ кам таъминланган оилалар учун махсус қурилган уйлар турли алдов схемалари орқали бу имтиëзли уйларга ҳаққи бўлмаганларга берилган. Бу ҳақдаги шикоятлар президентга етиб бориши ортидан Ўзбекистон Бош прокуратураси Сергелидаги уйларнинг кимларга ажратилгани¸ қандай ажратилгани бўйича махсус текширув бошлаган.\nБу ҳақда “Озодлик” радиосига Тошкент шаҳар ҳокимияти ва ҳуқуқ-тартибот тизимларидаги бир-биридан мустақил бир неча мулозим хабар берди.\n“17 ноябрь куни президент Мирзиëев Сергелида қурилаëтган уйларни очишга борди. Шунда унга кимдир бу уйлар камбағаллар қолиб¸ пулдор ва амалдорларга берилди¸ деб шикоят қилипти. Шу жойнинг ўзида президент бу масалани текширишга буйруқ берипти. Бош прокуратурада дарҳол махсус комиссия тузилган¸ унда солиқчилар¸ ҳокимият вакиллари ва ишчи ишлардан мутахассислар бор. Ҳозир ялпи текширув кетаяпти”¸ деди “Озодлик” радиосига шахси сир қолиши билан гапирган расмийлардан бири.\nЎзининг бу комиссия ишида бевосита қатнашмаëтганини таъкидлаган бу мулозим¸ махсус мезонлар асосида тарқатилиши белгиланган Сергелидаги арзон уйларнинг амалдор ва пулдор тадбиркорларга берилишида чигал схемалар қўлланилганини айтди.\n“Бу уйлардан олишнинг ҳукумат ишлаб чиққан тартиби бор. Бу уйлар номида уйи йўқ¸ ëки жон бошига белгиланган нормадан кичик квадратурада яшаëтганларга¸ даромади кичик бўлганларга имтиëзли ипотека кредити асосида берилиши керак. Айримлар ҳужжатларни рисоладагидай кўрсатиш учун¸ номи бор¸ ўзи йўқ ширкатлардан справка олиб келган¸ солиқчилар банкка топширилган иш жойидан берилган аризаларни текширса¸ унақа ширкатлар ë аллақачон йўқ бўп кетган¸ ë бир кунга очилиб¸ амалда ҳеч қачон ишламаган бўлиб чиқаяпти. Ҳовли-жойи бор одам уйсиз¸ Тошкентда пропискаси йўқ одам¸ пропискалик бўлиб¸ уй олган. Анча айланма схемаларни ишлатилган. Бирма-бир кўрилаяпти шулар”¸ дейди текширув тафсилотларидан билвосита хабардор ҳокимият мулозимларидан бири.\nАҳолига тушунтириш берилади…\nТошкент шаҳрининг 24 ноябрь куни “Озодлик” радиоси мухбири гаплашган тўртта туман ҳокимлиги масъуллари бундай текширув бораëтганини тасдиқлади. Айни пайтда¸ текширувга Мирзиëевга 17 ноябрь куни бевосита қилинган шикоят сабаб бўлганини аниқ тасдиқлай олмасликларини айтдилар.\n“Генпрокуратура бир ҳафтача бўлди¸ текширув бошлади. Шикоят бўлган. Порталга ëзишган шекилли¸ аниқ билмайман. Бизнинг райондан ажратилган ҳар битта квартиранинг кимга берилганини ўрганиб чиқиб¸ 100 фоиз тўғри¸ деб кетишди. Ҳозир бошқа районларда ҳам кетаяпти. Уларнинг қандай ëпилганини билмайман”¸ деди Олмазор туман ҳокимлиги вакили.\nТошкент шаҳар ҳокимлигининг “Озодлик” радиоси боғланган расмийси ҳам Сергелидаги уйлар бўйича Бош прокуратура махсус текширув бошлаганини тасдиқлай туриб¸ бу жараëн бўйича жамоатчиликка тушунтириш берилишини қўшимча қилди.\n“Кечагина Тажиев Асом (ҳокимлик вакили) ака билан Генпландаги Одилжон ака Ўзбекистон миллий телекомпаниясига бориб¸ шу масала бўйича мулоқот ўтказиб келишди. Ҳамма тушунтириш ишларини олиб боришди. Мулоқот ëзиб олинган¸ қачон кўрсатилади билмайман. Нима дейишганидан ҳам хабарим йўқ”¸ деди шаҳар ҳокимлигининг ўзини таништирмаган вакили 24 ноябрь куни.\nИкки боласи билан подъездларда тунаган аëлга Сергелидан уй тегмади\nПрезидентнинг уйлик бўлиш қўл етмас орзу бўлиб келган Тошкентдаги қўли юпқаларга деб қурдирган уйларидан умидвор бўлганлардан бири 32 яшар Умида Шоюнусовадир. Саккиз йил аввал эридан ажрашганидан бери уйсиз қолаëтган бу ошпаз аëл “Озодлик” радиоси билан суҳбатда умидининг қайтиб умидсизликка айланганини айтади:\n– Ота-онам ўлиб кетишган. Икки болам билан ман¸ яна укам хотини ва боласи билан жами 11 одам опамнинг Юнусободнинг 14-кварталидаги 24-уйнинг 64 кв. метрлик 34-квартирасида яшаймиз. Кунора жанжал¸ поччам безор бўлиб¸ ҳайдайди¸ баъзида болаларим билан подъездларда ҳам ëтдим. Совуқда борадиган жойим йўқлигидан яна қайтиб келдим. Президентимизга ишониб¸ уй олиш учун Юнусобод ҳокимлигига мурожаат қилдим. Ҳамма томондан тўғри келдим¸ уй бериш ҳақида приказ чиқаришди ҳам. Лекин икки хоналик уй учун 30 миллион 300 минг сўмлик биринчи бадал тўлайсиз¸ дейишди. Шуни тўлолмадим¸ уйни беришмади. Ҳамма жойга мурожаат қилдим¸ ойма-ой тўлашни бир амаллайман¸ лекин биринчи тўловга пулим йўқ¸ деб худони зорини қилдим. Йўқ¸ президентнинг уйиниям пули бор олади¸ дейишди. Пешонамга уй битмаган экан¸ менга тегмади¸ дейди Умида Шоюнусова.\nСергелидаги уйлардан ажратилган квартиралар учун тижорат банклари берадиган имтиëзли ипотека кредити¸ уй қийматининг 25 фоизи тўланганидан сўнг¸ 3 йиллик имтиёзли давр билан, дастлабки 5 йил мобайнида йиллик 7% миқдоридаги фоиз ставкаси ва кейинги даврда Марказий банкнинг қайта молиялаштириш ставкаси миқдорида 20 йил муддатга расмийлаштирилади.\nУмида Шоюнусованинг айтишича¸ ўзи каби уйга ниҳоятда муҳтож камбағаллар ана шу 25 фоизлик биринчи бадални тўлай олмаëтган бир пайтда¸ бу уйлар “шапкасини нақд берган” пули борларга теккан.\n“Ҳокимиятга қанча қатнадим¸ ҳар хил одамларни кўрдим¸ эшитдим. Ҳовли-жойи¸ қўш-қўш машинаси бор тадбиркорлар “олиб қўйдик¸ турадида”¸ деб гапирганини эшитдим. Фалончи¸ деб аниқ айта олмайман¸ лекин уйларнинг анчаси амали¸ пули борларга теккани бор гап”¸ дейди Умида Шоюнусова.\nБу Сергелидаги уйларни тақсимлаш ва олишдаги коррупцияга оид “Озодлик” радиосига келган ягона шикоят эмас.\n2017 йилнинг март ойи бошида¸ бу уйларни тақсимлаш бўйича комиссия иш бошлаши билан¸ “Озодлик” радиосига бундай уйга даъвогарлардан бири мурожаат қилган эди.\n“Озодлик” радиосига ўз шахси сир қолиш шарти билан гапирган Тошкентда яшовчи кам таъминланган оилалардан бири боқувчиси¸ Шайхонтоҳур туман ҳокимлигига ариза топширгани¸ бу аризани кўриб чиқишга масъул комиссия аъзоларидан бири аллақачон уй тегиши учун ўзига пора беришни сўраганини айтган эди.\n“Ҳокимликка ариза ташладим. Улар менга комиссия аъзолари уйингизга борибтекширади¸ ҳақиқатан уйга муҳтожлигингиз аниқланса¸ сизга уйажратилади¸ дейишди. Ижобий жавоб кутаëтган эдим. Яқинда почтадан хат келди. Унда уйлар қурилиб–битиб¸ фойдаланишга топширилганидан сўнг¸“оилангизга белгиланган тартибда таклиф этилишини туман ҳокимлигимаълум қилади”¸ деб ëзилган. Бунинг маъносини тушунмадим ва арзон уйтарқатиш бўйича комиссия аъзолигида ишлаëтган танишимнинг олдига бордим. У бизга очиқдан–очиқ бу уйларни кам таъминланган оилаларэмас¸“шапкасини тўлашга қурби етадиган” бойваччалар олаëтганини айтди. Менинг ўзим учта уй олаяпман¸ шапкасини берсангиз¸ шунинг биттасинисизларга бераман¸ деди. “Шапкаси бор-йўғи 3000 доллар”¸ деди. Биринчитўлови 5000-6000 атрофида бўлади¸ деди. Умумий ҳисобда¸ уй тегиши учунқўлимда камида 8000-9000 доллар бўлиши керак экан. Шунча пулимбўлса¸ота–онамнинг домида сиқилиб яшамасдан¸ чеккароқдан бўлса ҳам бирхоналик уй олган бўлардим. Биринчи тўловни қарз қилиб бўлса ҳам¸топарман¸ деб ўйлагандим. Шапкаси 3000 долларлигини эшитиб¸ ҳафсалампир бўлди. Президентимиз шунча қаттиқ турганларида ҳам ҳокимиятдагиларкамбағалларга қурилаëтган уйларнинг орқасидан ҳам пул қилишнибошлашипти. Бўлмаса¸ қандай қилиб битта комиссия аъзоси ўзига учта уйолаяпти?”¸ деган эди “Озодлик” радиоси билан суҳбатда йиллардан бери битта уйда тўртта оила бўлиб яшаëтганини айтган тошкентлик аризачилардан бири.\nМирзиëевнинг арзон уйлари\n2016 йилнинг 25 сентябрь куни президент вазифасини вақтинча бажараëтган Шавкат Мирзиëев Тошкент шаҳрининг Сергели туманидаги эски уйларда яшовчилар билан учрашганида¸ уй-жойдан қийналиб яшаëтган пойтахтликларга 2022 йилга қадар Сергелида 500 та уй қуришни ваъда берган эди.\nБу ваъдадан кўп ўтмай 22 ноябрь куни Шавкат Мирзиëев «2017-2020 йилларда шаҳарларда арзон кўп квартирали уйларни қуриш ва реконструкция қилиш дастурини самарали амалга ошириш борасидаги қўшимча чора-тадбирлар тўғрисида” махсус қарор чиқарган ва шу қарор асосида Сергелида кам таъминланган оилалар учун 500 та кўп қаватли уй қуриш лойиҳаси бошланган эди.\n“Мазкур уй-жойлар тақсимотида адолат мезонига қатъий риоя этилиши керак. Шунда халқимизнинг кайфияти яхши, ҳаётдан рози бўлади. Эртанги кунга ишончи ортади”¸ деган эди 2017 йилнинг 3 февраль куни бу уйлар қурилишини бориб кўрган президент Мирзиëев.\n17 ноябрь куни бу уйларнинг қурилиши якунланган дастлабки 66 таси шахсан президентга тантана билан топширилди.\nБу тадбирдан кейин янги уйларни айланиб чиққан тошкентлик фаоллар¸ кам таъминланган оилаларга ваъда қилинган уйларни ўша куни ҳокимият ва МХХ каби идоралар ходимлари “уй соҳиби” сифатида эгаллаб ўтирганига гувоҳ бўлган эди.\nКузатувчиларга кўра¸ Сергелида қурилган янги уйлар нархи Тошкентнинг бошқа ҳудудларида қурилаëтган шу русумдаги янги уйларга нисбатан камида икки баравар арзондир.\nЎХҲ хабралар бўлими


Омикрон инсониятни қутқариши мумкин\n“Омикрон” пандемияни тугатиши мумкин – вирусолог\nЯнги штамм инсон организмида енгил кечади ва ушбу штамм орқали орттирилган иммунитет коронавируснинг бошқа штаммларидан ҳимоя қилиши мумкин\nТОШКЕНТ, 4 дек – Sputnik. Коронавируснинг янги штамми - “омикрон” пандемияни тугатиши мумкин, деб ҳисоблайди Гамалея номидаги Иммунология маркази вирусолог профессори Анатолий Альтштейн, Sputnik радиосига.Унинг сўзларига кўра, омикрон-штамм аниқланганига яқинда бир ой бўлади, лекин ўтган вақт ичида омикрон-штамми юққан беморларнинг бирортасида касаллик оғир кечгани ёки ўлим ҳолатлари бўлгани кузатилмаган. Лекин шу билан бирга ушбу штамм ўта юқумлилиги аниқланган.Масалан, ЖАРда у бир ойдан кам вақт ичида коронавируснинг дельта ва бошқа штаммларини сиқиб чиқариб юборган ва сўнгги кунларда аниқланаётган ҳолалатларнинг аксарияти омикрон-штаммга тўғри келмоқда. Ўта юқумлилик - янги вирус хусусиятларидан бири. Унинг S-оқсилида мутациялар жуда кўплиги билан изоҳланади. Яъни вируснинг геноми барқарор бўлмаса, касаллик оғир оқибатларга олиб келмайди. "Ҳозирча вирус ёшик катта кишиларга етиб бормаган, лекин дастлабки хулосаларга кўра "омикрон" ўз оқибатларига кўра, унчалик қўрқинчли вирус эмас", — деб қўшимча қилди шифокор. Эслатиб ўтамиз, коронавируснинг янги B.1.1.529 штамми илк бор Ботсванада 11 ноябр куни аниқланган эди. Шундан сўнг ЖАР, Гонконг ва бошқа давлатларга тарқалди. Бугунги кунда омикрон 27та давлат ҳудудида аниқланган.Унинг асосий хусусияти – ўта юқумли ва инсоннинг касал бўлиб тузалиш ва вакциналаш орқали орттирган иммунитетини чаплаб ўта олади. ЖССТ янги штаммни “хавотирли” деб тан олиб унга грек алфавитининг 15 ҳарфи – “омикрон” номини берган эди.Россия Соғлиқни сақлаш вазири Михаил Мурашко вакцина COVID-19дан ҳимоя қилишнинг энг яхши йўли – вакцина олиш бўлиб қолаётганинимаълум қилган эди. Дарҳақиқат вакцина олган киши коронавирусга чалинса-да унинг оғир оқибатларига чалинмайди, касаллик енгил кечади. Россияда вакцина олганлар орасида касалланганлар сони 0,03 фоиздан ошмайди.\nвирус, covid-19 умумжаҳон пандемияси, гамалея маркази, омикрон штамми\n20:00 04.12.2021 (янгиланди: 20:45 04.12.2021)\n© Sputnik / Дмитрий ЭтмановВрач-вирусолог, доктор медицинских наук, профессор Анатолий Альтштейн\nТОШКЕНТ, 4 дек – Sputnik. Коронавируснинг янги штамми - “омикрон” пандемияни тугатиши мумкин, деб ҳисоблайди Гамалея номидаги Иммунология маркази вирусолог профессори Анатолий Альтштейн, Sputnik радиосига.\n“Омикрон одамларга юқади, биз енгил кўринишдаги касалларни кўрамиз ва шундан сўнг ҳеч қандай коронавирус бизга хавфли бўлмайди”, - деди Альтштейн.\nМасалан, ЖАРда у бир ойдан кам вақт ичида коронавируснинг дельта ва бошқа штаммларини сиқиб чиқариб юборган ва сўнгги кунларда аниқланаётган ҳолалатларнинг аксарияти омикрон-штаммга тўғри келмоқда.\nЎта юқумлилик - янги вирус хусусиятларидан бири. Унинг S-оқсилида мутациялар жуда кўплиги билан изоҳланади. Яъни вируснинг геноми барқарор бўлмаса, касаллик оғир оқибатларга олиб келмайди.\nКоронавирусдан ўлим ҳолатлари сони гриппнинг ўлим ҳолатлари сонига тенглашганда пандемия тугагани ҳақида хулоса қилиш мумкин, деди вирусолог.\n"Ҳозирча вирус ёшик катта кишиларга етиб бормаган, лекин дастлабки хулосаларга кўра "омикрон" ўз оқибатларига кўра, унчалик қўрқинчли вирус эмас", — деб қўшимча қилди шифокор.\nУнинг асосий хусусияти – ўта юқумли ва инсоннинг касал бўлиб тузалиш ва вакциналаш орқали орттирган иммунитетини чаплаб ўта олади. ЖССТ янги штаммни “хавотирли” деб тан олиб унга грек алфавитининг 15 ҳарфи – “омикрон” номини берган эди.\nРоссия Соғлиқни сақлаш вазири Михаил Мурашко вакцина COVID-19дан ҳимоя қилишнинг энг яхши йўли – вакцина олиш бўлиб қолаётганинимаълум қилган эди. Дарҳақиқат вакцина олган киши коронавирусга чалинса-да унинг оғир оқибатларига чалинмайди, касаллик енгил кечади. Россияда вакцина олганлар орасида касалланганлар сони 0,03 фоиздан ошмайди.\n3 Декабр 2021, 16:01


Тошкент КХШТга қайтиш заруриятини кўрмаяпти — Абдулазиз Камилов – Газета.uz\nLotinchada 22 октябр 2021, 19:14 Сиёсат\nЎзбекистон ҳукумати айни вақтда КХШТга қайтиш заруриятини кўрмаяпти, Россия ва Марказий Осиё давлатлари билан биргаликда аниқ террорчилик таҳдидларини акс эттиришни муҳим вазифа деб ҳисобламоқда, дея хабар қилди РИА Новости Ўзбекистон ташқи ишлар вазири Абдулазиз Камиловнинг пайшанба куни россиялик журналистларга берган интервьюсига таяниб.\n«Бугунги кунда, масалан, қандайдир полклар, армиялар, дивизиялар Марказий Осиёга, Ўзбекистонга қарши қандайдир фронтал бостириб киради, деган тахмин билан Ўзбекистоннинг КХШТга қайтиши заруриятини кўрмаяпмиз», — деди Камилов мамлакатнинг КХШТга қайтиши ҳақидаги саволга жавоб берар экан.\nВазир, ўз навбатида, Афғонистонда фаолиятини давом эттираётган ИД, Ал-Қоида, «Хуросон» сингари террористик ташкилотларнинг таҳдид ва ҳужумлари эҳтимолини истисно қилмади. «Шунинг учун бугун биз вазифани ҳатто янада долзаброқ кўрмоқдамиз, бу қандайдир катта урушга тайёргарлик эмас, КХШТ эса, бу — жуда катта салоҳиятга эга, терроризм таҳдидининг аниқ чақириқларини ўз вақтида акс эттирадиган ташкилот», — деди Камилов.\nВазир сентябрь ойида Душанбеда бўлиб ўтган ШҲТ ва КХШТ қўшма мажлисида Ўзбекистон президенти Шавкат Мирзиёевнинг Афғонистондаги вазият эскалацияси ортидан ушбу икки бирлашмага аъзо давлатлар махсус хизматларининг ўзаро ҳамкорлигини мувофиқлаштириш тарафдори эканини таъкидлаганини эслатиб ўтди. «Ўз вақтида маълумот олиш, огоҳлантириш ва чек қўйиш. Бу бизнинг вазифамиз бўлиши керак. Шу билан бирга, Россия Федерацияси ва қўшни давлатлар билан фаол ўзаро муносабатлар мавжуд», — деди Камилов.\n«Бироқ ҳодисалар, вазиятнинг қандай ривожланишини Худо билади. Ҳамкорлик шакллари ҳам ўзгариши мумкин», — дея қўшимча қилди Камилов.\nМаълумот учун, Ўзбекистон 2012 йилнинг декабрида КХШТдаги иштирокини тўхтатган. Ҳозирда ташкилотга Арманистон, Беларус, Қозоғистон, Қирғизистон, Россия ва Тожикистон аъзо.\nЭслатиб ўтамиз, август ойи бошида толиблар Афғонистон ҳукумат қўшинларига қарши ҳужумни кучайтирди, 15 августда Кобулга кириб келди ва эртаси куни уруш тугаганини эълон қилди. Август ойининг сўнгги икки ҳафтасида АҚШ ҳарбийлари ҳимояси остида бўлган Кобул аэропортидан Ғарб давлатлари фуқаролари ва улар билан ҳамкорлик қилган афғонлар оммавий эвакуация қилинди. 31 августга ўтар кечаси америкалик ҳарбийлар Афғонистондаги қарийб 20 йиллик ҳарбий иштирокини тўхтатиб, Кобул аэропортини тарк этди. Сентябрь ойи бошида Афғонистоннинг биринчи «Толибон» ҳукмронлиги даврида ташқи ишлар вазири бўлиб ишлаган ва 2001 йилдан бери БМТ санкциялари остида бўлган Муҳаммад Ҳасан Охунд бошчилигидаги муваққат ҳукумат таркиби эълон қилинди.\n«Ўзбекистон КХШТга аъзоликни қайта тиклашни режалаштираётгани йўқ» — Абдулазиз Камилов 6 июл 2017, 01:45


«Эй Набий! Жуфтларингга, қизларингга ва мўминларнинг аёлларига айт, жилбобларини ўзларига яқин қилсинлар. Ана ўша уларнинг танилмоқлари ва озорга учрамасликлари учун яқинроқдир. Аллоҳ Fофур ва Роҳиймдир», деган («Аҳзоб» сураси, 59-оят).\nШарҳ: Ушбу оятда Аллоҳ таоло Пайғамбаримиз соллаллоҳу алайҳи васалламга қарата аввало ўз жуфтлари ва қизларига жилбобларини ўзларига яқинлаштиришни буюришга амр этмоқда. Зеро Пайғамбаримиз соллаллоҳу алайҳи васалламнинг завжаи мутоҳҳаралари ва қизларининг шарафлари улуғ бўлгани учун бу ишни ҳаммадан олдин улар қилмоқлари лозимдир.\nЖилбоб – устдан кийиладиган ёки ёпиладиган кенг либосдир. Мўмина аёлни бошқа аёллардан ажратиб турадиган бу кийим турли мусулмон ўлкаларда турлича бўлган. Лекин ҳаммаси ҳам мўмина аёлни ёмон кўздан сақлаш, уни бошқа аёллардан ажратиш каби вазифаларни адо этган.\nЖоҳилият даврида аёллар очиқ-сочиқ юришар эди. Турли кийимлар кийиб, кўча-куйда эркакларнинг эътиборини ўзларига тортишга ҳаракат қилишар эди. Шунинг учун, фосиқ ва фожирлар ҳам уларнинг ортларидан тушишган, гап отишган, турли қилиқлар қилишган. Мўминлар ўша фосиқ ва фожирларга эътироз билдириб, Ислом дини мўмина аёлларга бундай муносабатда бўлишни ман қилганини айтганларида, улар «Биз буларнинг мўмина эканлигини билмабмиз, мўмина эмас, чўри бўлса керак, деб ўйлабмиз», деб баҳоналар қилишган.\n«Жилбобларини ўзларига яқин қилсинлар» ояти нозил бўлганидан кейин ансорийларнинг аёллари қора рангли кийим ёпиниб, худди бошларида қарға ўтиргандек (сокинлик билан) чиқардилар», деганлар.\nҲа, исломий ҳижоб – мўмина аёлларнинг мўминалик аломатлари, белгиларидир. Бу нарса оятда ҳам таъкидланмоқда.\nЯъни мўмина аёлларнинг жилбобларига ўраниб, ёпинчиқ ёпиниб юришлари бошқалардан ажралиб туришлари, мўминаликлари танилмоғи учун, фосиқ ва фожирларнинг озорига учрамасликлари учун яқинроқдир.\nМашҳур тафсирчилардан Суддий ушбу ояти карима тафсирида қуйидагиларни айтадилар:\n«Мадина аҳлининг баъзи фосиқ одамлари кеч кириши билан шаҳар кўчаларига чиқиб, аёлларнинг йўлларини тўсар эдилар. Мадина аҳлининг масканлари тор эди. Аёллар қазои ҳожат учун ҳам ташқарига кечаси чиқардилар. Фосиқлар шуни кутиб турар эдилар. Кейинроқ жилбоб ёпинган аёлни кўрсалар «Бу ҳур экан», деб ўзларини тиядиган, жилбоби йўқ аёлни кўрсалар, «Бу чўри экан», деб унга ташланадиган бўлдилар».\n«Аллоҳ Fофур ва Роҳиймдир».\nУшбу оят нозил бўлгунича ўтган амалларни Аллоҳ таолонинг Ўзи кечиради. Бу борадаги ҳисоб-китоб эса оят нозил бўлганидан кейин бошланади.\nАгар кофирлар, мунофиқлар, фосиқ ва фожирлар шунда ҳам мўмин ва мўминаларга озор беришдан тўхтамасалар, унда Аллоҳ таоло бошқача чора кўради.\n«Мўминаларга айт, кўзларини тийсинлар, фаржларини сақласинлар ва зийнатларини кўрсатмасинлар. Улардан зоҳир бўлгани мустасно. Рўмолларини кўксиларига тўсиб юрсинлар. Зийнатларини эрларидан бошқага кўрсатмасинлар», деган («Нур» сураси, 31-оят).\nУшбу иқтибос «Нур» сурасидаги машҳур оятнинг бир бўлагидир. Фойда тўлиқ бўлиши учун ояти кариманинг қолган қисмини ҳам келтириб, сўнгра унинг шарҳига ўтайлик.\n«Зийнатларини эрлари, ё оталари, ё эрларининг оталари, ё ўғиллари, ё эрларининг ўғиллари, ё ака-укалари, ё ака-укаларининг ўғиллари, ё опа-сингилларининг ўғиллари, ё аёллари, ё қўллари мулк қилиб олганлар, ё (аёлларга) беҳожат эркак хизматчилар, ё аёллар авратининг фарқига бормаган ёш болалардан бошқага кўрсатмасинлар. Махфий тутган зийнатларини билдириш учун оёқларини (ерга) урмасинлар. Барчангиз Аллоҳга тавба қилинг, эй мўминлар! Шоядки, зафар топсангиз».\nУшбу оятда Аллоҳ таоло Пайғамбаримиз соллаллоҳу алайҳи васалламга хитоб қилиб, мўмина аёллар кийим кийиш ва аврат беркитиш борасида ўзларини қандай тутишлари лозимлигини уларга баён қилиб беришини буюрмоқда.\n«Мўминаларга айт, кўзларини тийсинлар»\nМусулмон эркаклар каби муслима аёллар ҳам номаҳрамларга шаҳват назари билан қарамасликлари лозимлиги ушбу оятдан тушунилади. Агар бехосдан назарлари тушса, кўзларини бошқа томонга буришлари керак. Чунки аёлларнинг эркакларга давомли назар солишлари ҳам ўртада фитна, ҳаром ишлар, зино келиб чиқишига сабаб бўлиши мумкин.\nУламоларимиз Қуръони Карим оятларини ва Пайғамбаримиз соллаллоҳу алайҳи васалламнинг ҳадисларини чуқур ўрганиб чиқиб, аёлларнинг эркакларга назар солишида енгилроқ йўл тутилганини таъкидлашган.\nАёллар бир жойда ўтириб олиб, номаҳрам эркакка ноўрин қарамоқликлари ҳаром. Аммо кўча-кўйдаги ёки ҳаром бўлмаган ўйинлар ўйнаётган эркакларга узоқдан қарасалар бўлади.\nИмом Бухорий, Имом Муслимлар ривоят қилган ҳадисда зикр қилинишича, Расулуллоҳ соллаллоҳу алайҳи васаллам ийд куни ҳабашийларнинг масжиддаги ўйинларига қараб турганларида Оиша онамиз ҳам у зотнинг орқаларидан туриб томоша қилганлар. У зот Оиша онамизни улардан тўсиб турганлар. Онамиз ҳоҳлаганларича томоша қилиб, сўнг қайтиб кетганлар.\nШу билан бирга, ўша пайтда аёлларнинг масжид, бозор ва бошқа жойларга боришига рухсат берилган. Сафарларга чиққанлар. Табиийки, бу ҳолатларда улар эркакларни кўрадилар.\nАёл кишининг номаҳрам эркакларга нисбатан аврати - юзи ва икки кафтидан ташқари бутун баданидир. Маълумки, муслима аёлга баданини номаҳрам эркаклардан тўсиб юриш Аллоҳ томонидан буюрилгандир. Мўмина-муслима аёл шарафини сақлаш учун Аллоҳнинг амрига итоат этиб, авратини номаҳрам эркаклардан беркитмоғи керак. Бунинг учун эса юзи ва икки кафтидан бошқа бутун танасини тўсиб турадиган кийим киймоғи лозим. Шунингдек, кийим юпқа, баданга ёпишган, тор бўлмаслиги ҳам зарур. Номаҳрам эркакларнинг эътиборини жалб қилмайдиган даражада бўлиши керак.\nИмом Абу Довуд Оиша онамиздан ривоят қилган ҳадисда у зотнинг олдиларига опалари Асмо бинту Абу Бакр юпқа кийим билан кирганларида, у ерда ўтирган Расулуллоҳ соллаллоҳу алайҳи васаллам юзларини ўгириб олганлар ва:\n«Эй Асмо, аёл киши ҳайз кўрадиган бўлганидан кейин унинг мана бу ва мана бундан бошқа жойи кўринмаслиги керак», деб икки кафтлари ва юзларига ишора қилганлари айтилган.\n«Эй Аллоҳнинг Расули! Бу она бир акамнинг қизи, ёш қиз», дедим. У зот соллаллоҳу алайҳи васаллам:\n«Аёл киши балоғатга етгандан кейин унинг юзи ва мана бу ерларидан бошқа жойи кўриниши ҳалол эмас», деб ўз билакларини тутамлаб кўрсатдилар. Ушлаган жойлари билан кафтлари орасида яна бир тутамча жой қолди».\nЛекин Исломда ушбу зебу зийнатнинг таъсир доираси тартибга солинган. Аёлларнинг зебу зийнатлари номаҳрам – бегона эркакларнинг кўзини ўйнатишга, шаҳвоний ҳисларини қўзғашга, фитна чиқишига ва зинога йўл очилишига сабаб бўлмаслиги керак. Шунинг учун аёл киши ушбу оятга амал қилиб, зийнатини номаҳрамлардан беркитмоғи лозим.\n«Улардан зоҳир бўлгани мустасно».\nЯъни беркитишнинг имкони бўлмай қолганда гуноҳ эмас. Мисол учун, беихтиёр шамол турибми ёки бошқа сабабданми, зийнати зоҳир бўлиб кўриниб қолса, гуноҳ ҳисобланмайди.\nЯъни бошларига ўраган рўмоллари фақат сочларини эмас, балки томоқлари, кўксилари ва кўкракларини ҳам тўсиб турсин. Токи уларнинг жамоли бегона кўзларга мўлжал бўлмасин, турли фитналар келтириб чиқармасин.\nҲақиқий мўмина аёллар ушбу илоҳий амру фармонларни улкан итоат билан кутиб олганлар. Зеро уларнинг қалблари илоҳий нур ила мунаввар эди. Уларнинг нафслари зийнатларини кўз-кўз қилишни истаса ҳам, ўзлари Аллоҳнинг фармонига сўзсиз бўйсунганлар. Жоҳилият даври аёллари иффат ва шарм-ҳаё билан кийинишни билмас эдилар. Чиройларини кўз-кўз қилишда мусобақалашар эдилар. Соч ўримларини, бўйинларини, томоқларини, қулоқларидаги тақинчоқларини, ҳатто кўксиларини очиб юрар эдилар. Ушбу ояти карима нозил бўлганидан кейин мўмина аёллар тамоман бошқа ҳолатга кирдилар. Буни Оиша онамиз ҳам жуда яхши англатиб қўйганлар.\nИмом Абу Довуд қилган ривоятда эса София бинту Шайбар розияллоҳу анҳо қуйидагиларни айтадилар:\n«Биз Оишанинг олдида ўтириб, Қурайш аёллари ва уларнинг фазилатларини зикр қилдик.\n«Албатта, Қурайш аёлларининг фазли бор. Аммо мен, Аллоҳга қасамки, Аллоҳнинг китобини тақсимлашда ва нозил бўлган нарсага иймон келтириш борасида ансорий аёллардан афзалини кўрмадим. Сураи «Нур»даги «Рўмолларини кўксиларига тўсиб юрсинлар» ояти нозил бўлганда эрлари Аллоҳ улар учун нозил этган нарсани тиловат қилиб бердилар. Эркаклар уларни ўз хотини, қизи, синглиси ва ҳар бир аёл қариндошига тиловат қилдилар. Бирорта ҳам аёл қолмай, ҳаммаси дарҳол тўнини олиб, бошига ёпди. Улар (намозда) Расулуллоҳ соллаллоҳу алайҳи васалламнинг ортларидан худди бошларида қарға тургандек (қора ёпинчиқ билан) турар эдилар», деди.\nШунингдек, эркакларга ҳам аёлларга шаҳват билан қарамаслик буюрилди.\nМўмина аёллар қасддан ёки бепарволик билан зийнатларини кўрсатиб юришлари мутлақо мумкин эмас.\nҚуйидагиларга кўрсатсалар бўлади:\nМуслима аёлнинг зийнатларини кўришга энг ҳақли одам унинг эридир. Шунингдек, эр ўз хотини танасининг ҳамма жойини кўришга ҳақлидир.\nМўмина-муслима аёлга унинг отаси энг бош маҳрам бўлади. Шунинг учун унга зийнатини кўрсатса ҳалолдир. Ота ва ундан кейин зикр қилинадиган маҳрамлари учун аёлнинг никоҳи ҳаромдир, улар унга уйланишни, умуман, шаҳват билан қарашни хаёлларига ҳам келтирмайдилар. Шунинг учун мўмина аёл ушбу маҳрамларга зийнатини кўрсатса бўлади. Муслималар уларга юзларини, қўлларини, оёқларини ва уй ичида очиб юришга мажбур бўладиган баъзи аъзоларини, жумладан, хамир қилаётганда билагини, уй супураётганда болдирини кўрсатсалар, гуноҳи йўқ. Эҳтиёж юзасидан рухсат берилган.\n3. «...ё эрларининг оталари...»\nЯъни қайин оталарига. Бунга қайнотанинг оталари ва катта қайноталарнинг оталари ҳам киради. Улар ҳам ота ўрнида. Улар ҳам келинларига маҳрамдирлар, шунинг учун ўртадаги муносабатда уйланиш ёки шаҳват назари деган нарсаларнинг бўлиши мумкин эмас.\n4. «...ё ўғиллари...»\nБунга муслима аёлнинг ўз ўғиллари, ўғилларидан ва қизларидан бўлган ўғил набира ва чеваралари киради. Буларнинг ҳаммаси ҳам аёл киши учун маҳрам, улар орасида оила қуриш ёки шаҳват билан қараш умуман мумкин бўлмаган иш, шунинг учун ҳам муслима аёлга уларга зийнатини кўрсатишга рухсат берилган.\n5. «...ё эрларининг ўғиллари...»\n6. «...ё ака-укалари...»\n7. «...ё ака-укаларининг ўғиллари...»\nБунда ҳам туғишган, ота бир ва она бир ака-укаларнинг ўғиллари кўзда тутилган. Аёл ака-укаларнинг фарзандларига амма бўлади. Ўртада маҳрамлик бор, уйланиш ёки шаҳват билан қараш умуман бўлиши мумкин эмас. Бошқа маҳрамлар қатори булар ҳам ҳаёт тақозоси ила доимо бир-бирлари билан кўришиб, аралашиб туришга эҳтиёжлари бор. Шунинг учун ҳам жиянларга аммаларининг зийнатларига қарашга рухсат берилган.\n8. «...ё опа-сингилларининг ўғиллари...»\nАммо мўмина-муслима аёлнинг эркак маҳрамлари бу билан тугамайди. Оятда зикри келмаган маҳрамлар ҳам бор. Мисол учун, амакилар, тоғалар ва куёвлар. Шунингдек, эмикдошлик орқали маҳрам бўлганлар ҳам бор. Ояти каримада улар ҳақда бирор нарса дейилмаган бўлса ҳам, ҳадисларда келган ҳукмлардан қиёс қилиб, мўмина-муслима аёл уларга зийнатини кўрсатса гуноҳ йўқ, деб фатво берилган.\nПайғамбаримиз соллаллоҳу алайҳи васаллам Оиша онамиз розияллоҳу анҳога завжаларининг эмикдош амакиси ва тоғаси бўлган эркаклардан қочиб, ҳижоб олишга рухсат бермаганлар. Шундай экан, насаб орқали бўлган амаки ва тоғаларга зийнатини кўрсатишга рухсат бор.\n«Мен унга изн беришдан бош тортдим. Расулуллоҳ cоллаллоҳу алайҳи васаллам келганларида қилган ишим хусусида у зотга хабар бердим. У зот cоллаллоҳу алайҳи васаллам унга (Афлаҳга) изн беришимга амр қилдилар».\nИмом Абу Довуд қилган ривоятда бу ҳол яна ҳам равшанроқ баён этилган:\nАммо маҳрамлиги вақтинчалик шахслар ҳам бўлади. Мисол учун, опа-сингилларининг эрлари вақтинчалик маҳрам саналади, Яъни опа билан никоҳда турган эркак унинг синглисига уйланиши ҳаром саналади. Опа билан ажрашгандан кейингина сингилни никоҳига олиш ҳалол бўлади.\nМисол учун, Оиша онамизнинг опалари Асмо бинту Абу Бакр розияллоҳу анҳо Пайғамбаримиз соллаллоҳу алайҳи васалламнинг қайинсингиллари бўлганлар ва у зотдан қочмаганлар. Уйларига бемалол кириб юрганлар. Ҳолбуки икковлари орасидаги никоҳнинг ҳаромлиги вақтинчалик бўлган.\nШунингдек, Пайғамбаримиз соллаллоҳу алайҳи васалламнинг амакилари Абу Толибнинг қизлари – Умму Ҳониъ розияллоҳу анҳо ҳам у зот соллаллоҳу алайҳи васалламдан қочмаганлар. Ҳолбуки, икковларининг ораларида никоҳ дуруст бўлган.\nШу билан бирга, Зайнаб бинту Жаҳш онамиз Пайғамбаримиз соллаллоҳу алайҳи васаллам ҳузурларида Фазл ибн Аббосдан қочганлар. Ҳолбуки, Зайнаб бинту Жаҳш онамиз Фазл ибн Аббоснинг аммасининг қизи бўлганлар. Шунга ўхшаш ҳолатларни ўрганган уламо аҳли, юқорида айтилганидек, бундай ишларда шароитга қараб ҳукм чиқарилади, деганлар.\nШунингдек, мўмина аёллар қариндошлиги шубҳа бўлган эркаклардан ҳам ўзларини ҳижобда тутганлари яхши, дейилади.\nЭнди маҳрам ҳисобланмаса ҳам, мўмина аёл зийнатини кўрсатса бўладиган шахсларнинг зикри келади.\n9. «...ё аёллари...»\nЯъни мўмина аёллар зийнатларини аёлларга кўрсатсалар бўлади. Уламо аҳли бу тоифа ҳақида турли фикрларни айтганлар. Баъзилари «аёллар»дан мурод ҳамма хотинлар деганлар. Баъзилари мусулмон аёлларни назарда тутганлар, бошқа бирлари эса «ўзларига тегишли хотинлар», деб айтганлар. Чунки фосиқа, фожира аёллар муслима аёлнинг авратини, зийнатини кўрса, унга яқинлашса, фисқу фужурга бошлаши, фитна чиқариши мумкин, дейишган.\n10. «...ё ўз қўлларида мулк бўлганлар...»\nБу иборадан муслималар ўз қўлларида мулк бўлиб турган қул ва чўриларига зийнатларини кўрсатсалар бўлаверади, деган маъно чиқади.\nАммо уламо аҳллари бу ҳақда ҳам икки хил фикр айтишган. Улардан бир тоифаси бундан мурод фақат чўрилар ва қуллар эмас, чунки қул ҳам номаҳрам эркак, унинг ҳам шаҳвати бор, қолаверса, озод бўлгандан кейин ўз аёл хўжайинига уйланиши ҳам мумкин, дейдилар. Ундай бўлса, аввал «аёлларга» деб туриб, кейин «чўриларига» дейишнинг нима ҳожати бор? Чўри ҳам аёл-ку, деган эътирозга, аввал ҳур аёллар зикр қилинди, кейин чўриларга мумкин эмас экан-да, деган гумон уйғонмасин учун улар ҳам санаб ўтилди, дейдилар.\nИккинчи тоифа эса «ё қўллари мулк қилиб олганлар» жумласидан мурод муслима аёлнинг мулки бўлган қул ва чўрилардир, бунда нафақат чўри, балки қул ҳам кўзда тутилган, дейдилар ва ўз гапларига Пайғамбаримиз соллаллоҳу алайҳи васалламнинг суннатларидан далил келтирадилар.\n«Майли, сенга ҳечқиси йўқ. Булар сенинг отанг ва ғуломинг», дедилар.\n«Бирортангизнинг мукотаби (баҳосини тўлаб, озод бўлишга келишган қули) бўлса ва у (ўз баҳосини) адо этишга имкони бўлса, ундан ҳижоблансин», деганлар.\nЯъни бу одамнинг озодлиги жуда яқинлашиб қолди. Энди у қул бўлмайди, шунинг учун ундан қочиш лозим, деганларидир.\n11. «...ё (аёлларга) беҳожат эркак хизматчилар..»\nБулар табиий равишда, жисмоний жиҳатдан эркакликлари ўлган кимсалар бўлиб, қорин тўйғазиш учун одамларнинг хизматини қилиб юрадилар. Уларда умуман шаҳват, аёлларга қизиқиш деган нарсанинг ўзи бўлмайди.\nМуслима аёл ана шундай одамлардан ўз зийнатини яширмаса ҳам бўлади.\n12. «...ё аёллар авратининг фарқига бормаган ёш болалар»\nКўриш орқали фитна содир бўлмаслиги, зинога элтиш эҳтимоли уйғонмаслиги учун бу гуноҳларнинг йўли тўсилгандан кейин, энди эшитиш орқали фитна туғдирадиган йўлларни ҳам тўсиб, мўмина аёлларга:\n«Махфий тутган зийнатларини билдириш учун оёқларини (ерга) урмасинлар», дейилмоқда.\nЖоҳилият даври аёллари оёқларига ҳам турли тақинчоқлар, қўнғироқлар тақиб олишар экан. Кейин эса эркакларнинг эътиборини жалб этиш учун оёқларини ерга қаттиқ-қаттиқ уриб юриб, ҳалиги тақинчоқларнинг овозини чиқаришар экан. Бу эса, ўз навбатида, эркакларнинг шаҳватини қўзғаган. Натижада улар аёлнинг ортидан тушиб хиралик қилиши ва иш охир-оқибат зинога олиб бориши мумкин бўлган.\nШунинг учун Исломда махфий зийнатларни ошкор этиш мақсадида ўша зийнатларнинг овозини қасддан чиқаришга ҳаракат қилиш ҳам таъқиқланди.\nРуҳшунос олимларнинг таъкидлашларича, баъзи одамларда аёлларнинг чиройини кўриб шаҳват қўзимаса ҳам, улардаги зийнатларнинг овозидан ҳирслари уйғонар экан. Ҳолбуки, Қуръони Карим бу ҳақиқатни бир минг тўрт юз йил муқаддам эътиборга олган.\nИмом Насоий шундай ривоят келтирадилар:\n«Барчангиз Аллоҳга тавба қилинг, эй мўминлар! Шоядки, зафар топсангиз».\nРасулуллоҳ соллаллоҳу алайҳи васаллам мўмина-муслима аёлларнинг ҳар қандай бегона эркак билан, ҳатто эркак қариндоши билан ҳам ёлғиз қолишини ман қилганлар. Фақат ёнида маҳрами бўлсагина, бир жойда бошқалар билан бирга турсагина жоиз.\n«Албатта, шайтон одамларнинг қон томирларида юради. Икковингизнинг қалбингизга бирор ёмонлик солмасин деб қўрқдим», дедилар.\nПайғамбар соллаллоҳу алайҳи васаллам мўмина-муслима аёлнинг ёлғиз ўзи ёки номаҳрам эркак билан бирга сафар қилишини қаттиқ ман этганлар.\n«Набий соллаллоҳу алайҳи васаллам масжид ташқарисида туриб, йўлда эркаклар билан аёллар аралашиб кетганини кўрдилар ва аёлларга: «Сизлар орқада қолинглар, йўлнинг ўртасидан эмас, чеккасидан юринглар!» дедилар. Аёллар девор тагидан юра бошладилар. Улар деворга жуда яқин юрганларидан кийимлари унга тегиб кетар эди».\nЖамоат бўлиб намоз ўқиш, жума намозини адо этиш нақадар аҳамиятли иш эканлигини ҳар бир мусулмон яхши билади. Жума фарздир. Жамоат намозини эса баъзилар вожиб, баъзилар суннати муаккада дейдилар.\nПайғамбаримиз соллаллоҳу алайҳи васаллам ҳадисларидан бирида «Хоҳлар эдимки, бир кишини одамларга жамоат намозини ўқиб беришга буюриб қўйиб, ўзим бориб, жамоат намозига келмаганларнинг уйига ўт қўйиб юборсам», деганлар. Қолаверса, бундан ҳам шиддатлироқ маънони англатувчи ҳадислар жуда кўп. Жума намозини узрсиз қолдирган одамнинг гуноҳи ҳақида эса гапириб ўтирмаса ҳам бўлади. Лекин эркак-аёлларнинг аралашиб юриши яхши эмаслиги эътиборга олиниб, аёл кишига жумага бормасликка рухсат берилган.\n«Жамоат билан жума ўқиш ҳар бир мусулмон учун ҳаққу вожибдир. Фақат тўрт киши – қул, аёл киши, ёш бола ва касал одам мустасно», деганлар.\nЖамоат намозига аёлларнинг қатнашмасликлари афзал эканлиги хусусида бундан ҳам очиқроқ айтганлар.\n«Эй Аллоҳнинг Расули! Мен сиз билан бирга намоз ўқишни яхши кўраман», дебдилар. У зот cоллаллоҳу алайҳи васаллам:\n«Албатта, мен билан намоз ўқишни яхши кўришингни биламан. Бироқ уйингдаги намозинг ҳужрангдаги намозингдан яхшироқдир. Ҳужрангдаги намозинг ҳовлингдаги намозингдан яхшироқдир, ҳовлингдаги намозинг қавминг масжидидаги намозингдан яхшироқдир, қавмингнинг масжидидаги намозинг менинг масжидимдаги намозингдан яхшироқдир», деб жавоб берганлар.\n«Хотинларингизни масжиддан ман қилманглар. (Бироқ) уйлари улар учун яхшироқдир», деганлар.\nПайғамбаримиз соллаллоҳу алайҳи васаллам аёлларни мўътадил равишда зийнатланиб, лозим топилган ўринларда атир-упалар билан хушбўйланиб юришга тарғиб қилганлар. Аммо шу билан бирга, зебу зийнат орқасидан қувиб ҳаддан ошишдан, шариатга хилоф иш қилишдан қаттиқ қайтарганлар. Ана шундай ман қилинган ишлар қаторига аёл кишининг сочига бошқа сочни улаш ва улатиш, ясама хол қўйиш ва қўйдириш, қошни ингичка қилиб териш ва тердириш, тишларнинг орасини сунъий равишда очиш ва очдириш, юзнинг рангини бутунлай ўзгартириш учун турли воситалар билан ювиш ва ювдириш каби амаллар ҳам киради.\nБуларнинг барчаси жамиятда беҳаёлик, шаҳвоний бузуқлик, фоҳиша гап-сўзлар, жинсий ахлоқсизлик ва зино тарқалишининг олдини оладиган чоралардир. Бандалар ушбу илоҳий тадбирларга чин ихлос билан амал қилган тақдирдагина жамият мазкур ифлосликлар ва ижтимоий касалликлардан пок бўлади.\n2449. Умму Салама розияллоҳу анҳодан ривоят қилинади:\n«Жилбобларини ўзларига яқин қилсинлар» ояти нозил бўлганда ансорийларнинг аёллари (қора) кийим туфайли бошларида қарға ўтиргандек чиқдилар».\nШарҳ: Ушбу ривоят илк Ислом даврининг шонли аёллари, инсоният тарихи саҳифаларига ўз исмларини зарҳал ҳарфлар билан ёзишга мушарраф бўлган, Ислом умматининг шону шарафи бўлган, ер юзини Ислом нурига тўлдирган, Пайғамбар соллаллоҳу алайҳи васаллам билан бирга биринчи исломий давлатни барпо қилишга ўз ҳиссаларини қўшган буюк момоларимизнинг кўплаб қаҳрамонлик намуналаридан бирини васф қилмоқда.\nУшбу ривоятда шарафланаётган аёллар кечагина ўзларининг авлоддан-авлодга ўтиб, давом этиб келаётган очиқ-сочиқлик, турли беодобликларини қилиб юрган эдилар. Бугун эса улар виқорли бўлдилар. Ҳижобли бўлдилар. Ўз қадрларини билдилар. Ўзларини турли беҳаё ва шилқимларга мўлжал бўлишдек шармсизликдан ҳимоя қилишни ўргандилар.\nУларни бунчалик олий даражага кўтарган нарса уларнинг иймонлари эди. Аллоҳга бўлган иймонлари пасткашлик қилишга изн бермас эди. Улар энди барча ишни Аллоҳ таолонинг кўрсатмаси ила қилишга ўтган эдилар. Буни эса ўзларига чексиз шараф деб билардилар. Шунинг учун ҳам Аллоҳнинг каломи шарифидан биргина оятнинг нозил бўлиши уларнинг кийиниш борасидаги дунёқарашларини, ўзларини тутишлари ва юриш-туришларини тамоман ўзгартириб юборди.\nХудди мана шу руҳ ўша момоларимизнинг номларини инсоният тарихига олтин ҳарфлар билан ёзилишига сабаб бўлди. Уларни инсоният тарихидаги энг бахтли авлодни туғиб-тарбиялаш бахтига муяссар қилди. Шунингдек, бошқа кўплаб ғалабаларга, муваффақиятларга сабаб бўлди.\n2450. Оиша розияллоҳу анҳодан ривоят қилинади:\n«Аллоҳ биринчи муҳожира аёлларга раҳм қилсин. Аллоҳ «Рўмолларини кўксиларига тўсиб юрсинлар» оятини нозил қилганда қалин миртларини йиртиб, улар билан ўрандилар».\nШарҳ: «Мирт» – аёл кишининг жисмини тўсиб турадиган, елкадан ташлаб юриладиган кийим.\nБу ривоят ҳам ўзидан аввалгисини қувватлаб келмоқда. Аёллар Исломдан олдин рўмол ўрашни, ўзини хиёнатчи кўзлардан сақлашни ҳозиргига ўхшаб ёмон кўрар эдилар. Аксинча, ҳозиргига ўхшаб иложи борича эркакларнинг кўзини ўйнатишга, баданининг кўпроқ қисмини очиб юришга ҳаракат қилар эдилар. Шунинг учун ҳам «Рўмолларини кўксиларига тўсиб юрсинлар» ояти нозил қилинган чоғда ўша оятга амал қилмоқчи бўлган муслима аёллар ҳам ўрагани рўмол топа олмай қолганлар ва ушбу ривоятда айтилаётганидек, дарҳол миртларини йиртиб, рўмол қилиб ўраганлар.\nБу ўша ажойиб мўминалар авлодининг қаҳрамонлиги, Аллоҳнинг амрига дарҳол юришнинг намунаси эди. Шунинг учун ҳам Оиша онамиз уларни мадҳ ила эсламоқдалар ва ҳақларига дуо қилмоқдалар.\nУшбу ривоятнинг бошқа сийғаларида «мирт» ўрнига «жилбоб» ва «изор» сўзлари ҳам келган. Яъни ҳар аёл ўз имконига қараб ўзида бор ортиқча кийимдан йиртиб, рўмол қилиб бошига солган.\nБаъзи муҳтарама опа-сингилларимиз Аллоҳнинг ушбу масаладаги амрини билмай келаётган бўлсалар, билишлари ила худди мазкура саҳобияларга ўхшаш иш тутиб, дарҳол рўмол ўраб, ўзларини исломий кийимга олсалар, улуғ иш бўлади. Алҳамдулиллаҳ, ҳозир бирор кийимни йиртиб рўмол қилиш эҳтиёжи ҳам йўқ. Рўмоллар етарли. Фақат истак керак, холос.\nЎзига хос кийинган аёл ўзига хос гўзаллик кашф этишини аёлларнинг ўзлари тушуниб етмоқлари керак. Бу ҳақиқатни аёллар ўзларига келган, уларнинг ҳақиқий инсоний табиатлари ўзлигини намоён қилган пайтда кўриш мумкин.\nШундай пайтлардан бири – яқинларнинг ўлими. Бошига ўлим қайғуси тушган аёллар ўзларини ўнглашга ҳаракат қилиб қолишади. Ҳатто бошқа диндагилар ҳам. Ана шундай пайтларда улар биринчи бўлиб бошларига рўмол ўрашга шошиладилар. Таъзияга кетаётган аёллар бошқаларидан рўмол сўраб туришлари ҳам шуни кўрсатади. Аммо бир оз ўтиб, ўлим ҳам, ўлимни келтирувчи Аллоҳ ҳам эсларидан чиққанда, рўмол ҳам эсларидан чиқади.\nҲақиқий мўмина-муслима аёлларда эса бу ҳолат мутлақо бўлмайди. Чунки улар Аллоҳ таолони бир лаҳза ҳам унутмайдилар. Аллоҳнинг амридан бир лаҳза ҳам четга чиқмайдилар. Ҳар бир ишни Аллоҳ таолонинг динига – Исломга мослаб қиладилар. Ана ўша ҳолатнинг зоҳирий кўриниши мўминаларнинг шариатга мувофиқ кийинишларида бўлади.\nҲар бир оиланинг аҳли солиҳ бўлиши эса ундаги аёлнинг аҳли солиҳ бўлишига боғлиқ.\nҲар бир аёлнинг аҳли солиҳ бўлиши унинг иймон-эътиқодли, илмли ва тақводор бўлишига боғлиқ.\nХалифа Муъизлидийниллаҳ Мисрни ўзига бўйсундиролмай узоқ вақт қийналди. У кўп марта куч ишлатиш режасини қилар, лекин Мисрда ҳукмни қўлларида тутиб турган ихшидийларнинг шавкатидан қўрқиб, орқага қайтар эди.\nБир куни унга «Ихшидийлар қасрининг аёллари айш-ишратга берилибдилар, фазилатларини унутибдилар», деган хабар келди. Шунда халифа енгил нафас олиб, энди Миср бизники бўлди, деди.


Ўзбекистон давлат санъат музейи МДҲда энг яхши санъат музейи — Янгиликлар — Миллий тикланиш\nЎзбекистон давлат санъат музейи МДҲда энг яхши санъат музейи\nКатегория: Аёллар қаноти, Вилоят янгиликлари, Партия янгиликлари, Тошкент шаҳар\n20:28, 11 Apr\nТурСтат сайёҳлик портали МДҲ мамлакатларининг энг яхши санъат музейлари рейтингини тузди.\nРейтинг музейларга ташрифлар ва онлайн-саёҳатлар, виртуал турлар, кўргазмалар ва ижтимоий тармоқлардаги трансляциялар бўйича машҳур бўлганлар орасидан тузилган.\nУнга асосан портал МДҲнинг энг яхши 10 та музейларини эълон қилди.\nУлар орасидан Тошкент шаҳрида жойлашган Ўзбекистон давлат санъат музейи ҳам ўрин олди.\nБундан ташқари, Третяков галереяси ва Москвадаги Пушкин музейи, Санкт-Петербургдаги Россия музейи, Минскдаги Беларуссия миллий санъат музейи, Олма-Отадаги А. Кастеэв номидаги Қозоғистон Республикаси Давлат санъат музейи, Бокудаги Озарбайжон Миллий санъат музейи. Еревандаги Арманистон миллий галереяси, Кишинёвдаги Молдова миллий санъат музейи ва Бишкекдаги Гапар Айтиев номидаги Қирғизистон Миллий санъат музейлари мавжуд.\nРейтинг музейларнинг оммавийлиги ва виртуал экскурциялар, музей экспозицияларининг таклифларини таҳлил қилишга асосланган.\nШу ҳақда Ўзбекистон давлат санъат музейи директори, партия фаоли В. Файзиева билан суҳбатлашдик.\nВасила Файзиева, Ўзбекистон давлат санъат музейи директори, «Миллий тикланиш» партияси Тошкент шаҳар кенгаши раисининг хотин-қизлар ижтимоий-сиёсий фаоллигини ошириш масалалари бўйича ўринбосари:\nАввало бу ютуқ бугунги кунда муҳтарам Президентимиз томонидан музейларимизга ажратилинаётган катта эътибор учун берилган жавоб, деб ўйлайман. Албатта, юртимиздаги барча музейлар ўз йўналишларида нафақат МДҲ балки дунё миқёсида кучли 10 таликка киришга арзийдиган даргоҳлар. «Миллий тикланиш» демократик партияси дастурида кўзда тутилган моддий маданий меросимизни асраб авайлаш ва келажак авлодга бус-бутун ҳолатда етказиш борасида ҳам кўпгина ишлар амалга оширилмоқда. Бундай эътироф бу бизнинг янги Ўзбекистон тарихига зарҳал ҳарфлар билан битиладиган ажойиб эсдалик бўлди.\nЎзбекистон Давлат санъат музейи Марказий Осиё ҳудудидаги энг йирик музей ҳисобланади. У 1918 йилда 500 га яқин асарлардан иборат шахсий тўплам асосида ташкил этилган бўлиб, ўз ичига Ўзбекистон тасвирий ва халқ амалий санъати, Рус ва Ғарбий Европа санъати ҳамда Хорижий Шарқ мамлакатлари санъати намуналаридан иборатдир. Ҳозирда ноёб санъат дурдоналарининг сони 100 мингдан зиёдни ташкил этади. Музейдаги энг қадимий топилмалар антик даврга тааллуқлидир. Ўзбекистон халқ амалий санъати бўлимида моддий-маданий тарихини ифода этувчи археологик топилмалар, кулолчилик, ёғоч ўймакорлиги, ганчкорлик, ҳар хил газламалар, бадиий каштачилик, кандакорлик каби турли хил амалий санъат буюмлари сақланади.\nХорижий Шарқ мамлакатлари санъати бўлимида Хитой, Япония, Ҳиндистон, Эрон, Жанубий Корея ва Мянма (Бирма) халқлари тасвирий ҳамда амалий санъат асарлари билан танишиш мумкин.\nШундай синовли кунларда юртимизга тинчлик, халқимизга соғлик-саломатлик тилайман.\nЎзМТДП Марказий кенгаши бўлим бошлиғи


10:34 / 25.10.2015\n“Ҳилол-нашр” матбаасида Шайх Муҳаммад Содиқ Муҳаммад Юсуф раҳимаҳуллоҳ қаламига мансуб “Ақийдатут-таҳовия шарҳининг талхийси” таржимаси, “Ҳадис ва ҳаёт” силсиласининг 19-жузи — “Оламларга раҳмат Пайғамбар” ва “Исроф” китоблари қайта нашри тақдимоти бўлиб ўтди, деб хабар берди Qadriyat.uz нашри. Унда Тошкент шаҳри ва вилоятидаги масжид имомлари, толиби илмлар иштирок этди.\nМуҳаммад Анвар Бадаҳшоний таълиф этган “Ақийдатут-таҳовия шарҳининг талхийси” китобининг Шайх Муҳаммад Содиқ Муҳаммад Юсуф раҳимаҳуллоҳ таржимаси ҳақида Тошкент шаҳридаги “Тўхтабой” жомеъ масжиди имом-хатиби Исоқжон домла Бегматов батафсил маълумот бериб, нашрнинг юртимиз мусулмонлари учун фойдалари беқиёс эканлигини таъкидлади. Шайх ҳазратларининг ушбу таржимаси 1996 йили амалга оширилган. Ушбу китоб ҳазратнинг “Сунний ақийдалар”, “Ҳадис ва ҳаёт. Иймон китоби” китобларининг узвий давомидир.\nПайғамбаримиз Муҳаммад с.а.в. таваллуд топган рабиул-аввал ойи арафасида Шайх ҳазратларининг сийрат борасидаги “Оламларга раҳмат Пайғамбар” китоби ҳам қайта чоп этилди. Ушбу нашр ҳақида Чирчиқ шаҳар имом-хатиби Абдул Азим домла Зиёвуддинов маълумот бериб ўтди. Расулуллоҳ с.а.в. сийратларини баён қилувчи ушбу китоб 8 фаслдан иборат бўлиб, ул зотнинг ҳаётлари ишончли ҳадислар асосида баён қилинган.\nШайх Муҳаммад Содиқ Муҳаммад Юсуфнинг “Исроф” китобида жамиятимиздаги ижтимоий иллатларидан бири бўлган исроф ҳақидадир. Китобни Тошкент шаҳридаги “Чимир ота” жомеъ масжиди ноиб имоми Абдулбосит қори тақдим этди. Ушбу рисолада исрофнинг сабаблари, зарарлари, турлари ҳақида маълумот берилиб, инфоқ-харажат, сув, таом, эҳсон, никоҳ тўйи, маросимлар, кийимдаги ва турли маиший исрофлар ҳақида фикр юритилган.\nАнжуманда, шунингдек, марҳум ёзувчи Мурод Мансурнинг “Ҳамманинг яшагиси келади” қиссалар тўплами, Тошкент шаҳридаги “Ҳазрати Али” масжиди имом-хатиби Салоҳиддин домла Абдуғаффор ўғлининг “Оламларга раҳмат пайғамбар”, “Рамазон ва хотиржамлик” аудиомаърузалар диски ҳам тақдим этилди.\n“Ҳилол-нашр” матбаасида чоп этилаётган диний-маърифий китоблар Россия, Қозоғистон давлатларига ҳам экспорт қилинмоқда. Матбаа ижодкорлари Шайх ҳазратларининг меросини бошқа мамлкатларга ҳам ёйишда ҳамкорлик қилишга тайёр эканликларини билдиришди.


“Дориан” тўфони ўта хавфли тоифага ўтди ва АҚШга қараб ҳаракатланмоқда\nАтлантика океанидаги “Дориан” тўфони тўртинчи, ўта хавфли тоифага ўтди, тўфон марказидаги шамол тезлиги соатига 215 километрни ташкил қилмоқда, дея хабар беради АҚШнинг тўфонларни назорат қилиш Миллий маркази.\nАйни вақтда “Дориан” Флориданинг Вест - Палм Бич шаҳридан тахминан 925 километр узоқликда жойлашган. Мутахассислар тўфон ярим оролга душанба куни етиб келишини, унгача эса Багама оролларини забт этишини тахмин қилишмоқда. Тўфон улар томонга қараб соатига 17 километр тезлик билан ҳаракатланмоқда.\n“Дориан” – ушбу мавсумдаги тўртинчи тўфон. Олдинги учта тўфондан фақат “Барри” одамлар орасидаги ўлимга сабаб бўлди – бир киши ҳалок бўлди. Ўтган мавсумда Флоридада иккита, “Гордон” ва “Майкл” номли тўфон кузатилган эди, оқибатда ўнлаб инсонлар ҳалок бўлишган.\nАҚШ Президенти Дональд Трамп, “Дориан” мамлакат тарихидаги энг йирик тўфонлардан бири бўлиши мумкин, деб таъкидлади.\nКиритилди: 21:16 31.08.2019. Ўқилди: 1360 марта. Фикрлар сони: 0 та.


Бу ҳақда Қонун ҳужжатлари таъсирчанлигини баҳолаш тизими порталида тақдим этилган Президентнинг Риэлторлик хизматлари соҳасини янада ривожлантириш чора-тадбирлари тўғрисидаги Фармони лойиҳасида айтиб ўтилган. Ҳужжатни 2018 йил 1 мартдан қабул қилиш ва амалга киритиш режалаштирилмоқда, деб хабар бермоқда Norma.uz.\n• кўчмас мулк объектларига ва уларга бўлган ҳуқуқларга доир битимларни тузиш чоғидаги воситачилик;\n• 100 ЭКИҲ – ахборот-маслаҳат хизматлари кўрсатишда;\n• 500 ЭКИҲ – кўчмас мулк объектларига ва уларга бўлган ҳуқуқларга доир битимларни тузиш чоғидаги воситачилик;\n• 1000 ЭКИҲ - кўчмас мулк объектларини ишончли бошқариш;\n• 3000 ЭКИҲ - кўчмас мулк объектларининг ва уларга бўлган ҳуқуқларнинг савдосини ташкил этиш.\nРиэлторлик фаолиятига лицензия бериш нега тўхтатилди?


Россия 100дан ортиқ тожик меҳнат муҳожирларини чиқариб юборишга қарор қилди - BBC News O'zbek\nРоссия 100дан ортиқ тожик меҳнат муҳожирларини чиқариб юборишга қарор қилди\nImage caption Россияда минглаб тожикистонлик меҳнат муҳожирлари ризқ теришади\nРоссия ўз ҳудудидан 100дан ортиқ Тожикистон фуқаросини чиқариб юборишга қарор қилган. Федерал Муҳожирлик Хизматидан хабар беришларича, уларнинг барчаси Россия ҳудудида қонунни бузишда айбдор деб топилганлар.\nФедерал Муҳожирлик Хизмати вакили тожикистонликларни депортация қилиш қарорига Москва ва Душанбе ўртасидаги алоқаларнинг совуқлашуви сабаб бўлгани ҳақидаги даъволарни на рад этган ва на тасдиқлаган.\nШу ҳафта бошида Тожикистонда Россия ҳаво ширкатига қарашли икки учувчи 8 ярим йилга озодликдан маҳрум этилиши ортидан икки мамлакат муносабатлари совуқлашган эди.\nРоссиядан келаётган хабарга кўра, кейинги икки кун асносида Масква шаҳри бозорларида ҳуқуқ-тартибот органлари томонидан муҳожирларни текшириш ва тутиш ҳоллари кескин кўпайган.\nРоссиядаги Тожик меҳнат муҳожирлари ҳуқуқлари ҳимоя этиш ташкилоти раиси Гавҳар Жўраеванинг телефон орқали суҳбатда айтишича, ўнлаб тожик муҳожирлари полиция томонидан турли хил баҳоналар билан қўлга олинмоқда.\n-Бундай текширувлар, тутиш ва "облава" ҳолларига қарамай, бизнинг ташкилотимизга ҳозирча муҳожирлардан бирон-бир шикоят келгани йўқ. Расмий мурожаат бўлмаганлиги сабабли, биз Россия ташкилотларига бундай вазиятни шарҳлашни сўраб мурожаат қилмадик, дейди Жўраева хоним.\nАйни дамда, Россия Ички ишлар вазирлиги матбуот котиби Павел Клиновский Масква шаҳарнинг жануби-шарқий минтақаларидаги бозорда ҳақиқатан ҳам текширув бўлаётганлигини тан олди. Аммо, у текширувлар фақат Тожикистон муҳожирларига нисбатан бўлаётганлиги рад этди.\n-Жануби-шарқ минтақасида жуда катта бозор бор. Бу бозорда муҳожирларни текшириш ишлари амалга оширилган. Аммо, бу фақат тожик муҳожирларига қаратилмаган, ўзбек, қирғиз ва бошқа муҳожирлар ҳужжатларни текшириш амалиётлари ўтказилмоқда. Бу ишнинг Тожикистондаги ҳодисаларга ҳеч бир алоқаси йўқ, - деди Клиновский жаноблари.\nТожикистондаги Қўрғонтеппа шаҳар суди Россия ва Эстония фуқаролари Владимир Садовничий ва Алексей Руденкони чегарадан ноқонуний тарзда ўтиш, контрабанда ва халқаро ҳаво йўллари қоидаларни бузиш айбловлари билан саккиз ярим йил қамоқда ҳукм этиши ортидан Россия расмийлари Тожикистонга турли баёнотлар, айбловлар ва ҳатто таҳдидлар билан чиқишган.\nРоссия Президенти Дмитрий Медведев Москва шаҳридаги ёшлар билан мулоқотида Тожикистонга нисбатан симметрик ва ё носимметрик чоралар кўриши хусусида айтган эди.\nТожикистон расмийлари бундай баёнотлар ва таҳдидларга муносибат билдирмас экан, мамлакатдаги сиёсий фирқалар ва зиёлилар Россия икки учувчининг озодликдан маҳрум этилиши учун Тожикистондан қасос олмоқда деган фикрни билдиришади.\nМухолиф Ислом Уйғониш фирқаси раиси биринчи ўринбосар ва парламент вакили Сайидумар Ҳусайнига кўра, учувчилар масаласи на фақат Россия расмийларига, балки у ердаги миллатчилари учун ҳам баҳона бўлган.\n-Россиядаги экстремистик гуруҳлар, скинхедларга Тожикистондаги ҳодисанинг таъсири бор. Энди улар тожик муҳожирларга қарши ҳаракатларга қўл уришлари мумкин. Тожикистон ҳукумати Россия билан муаммоларни ҳал этишга ҳаракат қилиши керак. Акс ҳолда, Россиядаги тожик муҳожирлари қийин бир вазиятда қолишлари эҳтимоли бор, - дейди Ҳусайни жаноблари.\nАйни дамда, Россиянинг "РИА Новости" агентлиги Россия Федерал Муҳожирлик Хизмати раҳбари Константин Ромадоновскийга иқтибосан 134 тожик муҳожири қонунни бузишда айбдор топилгани ва улар мамлакатдан чиқариб юборилиши ҳақида хабар берган.


Шу маънода, Президентимизнинг “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарори одамларни қийнаётган ва ташвишга солаётган масалаларни ечиш, турмуш шароитини юксалтириш, жойларда тўпланиб қолган ўткир муаммоларни узил-кесил ҳал қилишга йўналтирилган ҳужжатлар ҳамда дастурларнинг, айниқса, қуйи бўғинда амалга оширилишини таъминлаши билан алоҳида аҳамият касб этади.\nҚарор асосида ҳудудларда ишни ташкил қилишда Қорақалпоғистон Республикаси, вилоятлар, туманлар ва шаҳарларни комплекс ижтимоий-иқтисодий ривожлантириш бўйича секторларга бўлишни назарда тутадиган мутлақо янги тизим жорий этилди. Айни дамда мазкур секторлар фаолияти “маҳалла — туман (шаҳар) — вилоят — республика” тамойилига кўра олиб борилаётгани ўз самарасини бера бошлади.\nАндижонда вилоят, шаҳар ва туманлар ҳокимлари, прокуратура, ички ишлар тизими, давлат солиқ инспекциясининг жойлардаги раҳбарлари ўзларига бириктирилган ҳудудларда аҳоли билан учрашиб, уларни ўйлантираётган муаммолар юзасидан тегишли чора-тадбирлар кўраяптилар. Жумладан, вилоят ҳокими Шуҳрат Абдураҳмонов Балиқчи туманидаги “Сирмоқ” маҳалла фуқаролар йиғини аҳолиси билан учрашди. Унда тумандаги тўққизта маҳалла фуқаролар йиғинида яшовчи икки мингдан зиёд кишилар иштирок этди.\nАйтиш жоизки, Сирмоқ маҳалласида қисқа муддат ичида ички йўлларни асфальтлаш, ичимлик суви таъминотини яхшилаш, ободонлаштириш, томорқа деҳқончилигини ривожлантириш саъй-ҳаракатлари уюшқоқлик билан бажарилди. Бу ишларда маҳалла аҳлининг ҳамжиҳатлиги қўл келди. Натижада ўн бир километрдан иборат ички йўллар таъмирланиб, тўрт километр масофага ичимлик суви қувурлари тортилди. Эндиликда 3 минг 20 та хўжаликда тоза сув муаммоси барҳам топган. Бироқ бу каби эътирофга лойиқ силжишлар барча маҳаллада ҳам бирдек кузатилаяпти, деб бўлмайди. Бунга сабаб, биринчи галда, айрим маҳалла фаоллари зиммасидаги масъулиятни унутиб, ечимини кутаётган масалаларга панжа орасидан қарамоқда. Оқибати эса маълум.\nТумандаги “Гулшан” маҳалла фуқаролар йиғинида ана шундай ҳолатнинг гувоҳи бўлиш мумкин. Шу ерда истиқомат қилувчи 85 ёшли Аҳмадали ота Мўминов куйинчаклик билан сўзлар экан: “Бугун маҳаллага эл дарди билан ёнадиган, қувончига шерик бўлиб, қайғусини бирга енга оладиган раис керак”, деди.\nВилоят ҳокими билан учрашувда мазкур маҳалла фуқаролар йиғини раиси ўз ҳудудидаги хонадонларга ташриф буюрмагани, томорқадан унумли фойдаланиш бўйича назоратни ташкил этмагани, ҳатто маҳалладошларини танимаслиги танқид қилинди.\nОдамлар турмуш фаровонлигини ошириш билан боғлиқ қизғин жараённи вилоятнинг барча ҳудудида кузатиш мумкин. Масалан, Қўрғонтепа туманининг Дардоқ ва Чимён ҳудуди туман ички ишлар бўлими раҳбарига бириктирилган.\n— Ўрганишлар бу ҳудудларда тоза ичимлик суви таъминоти оғриқли масала эканини кўрсатди, — дейди Қўрғонтепа тумани ички ишлар бўлими бошлиғи Илҳом Қодиров. — Мазкур муаммони ечиш учун мавжуд қувурлар таъмирланди. 400 та хонадонга ичимлик суви олиб келинди. Бу фаолиятимиздаги дастлабки қадам, албатта. Эндиликда ички йўлларни таъмирлаш, аҳолига газ баллонларини ўз вақтида етказиб бериш ва электр энергиясидаги узилишларни бартараф қилиш -чоралари кўрилмоқда.\nҚайд этиш керакки, “Халқ билан мулоқот ва инсон манфаатлари йили” Давлат дастури ижросини таъминлаш, аҳолининг турмуш даражасини яхшилаш мақсадларига қаратилган амалий ишлар юртдошларимизда мамнуният, миннатдорлик ҳиссини -уйғотаяпти.\nБундай ўзгаришлар эпкини Бухоро вилоятида ҳам хайрли юмушларга, халқ манфаатига йўғрилган ташаббусларга кенг йўл очаётир. Бугун фуқаролар мурожаатларини чуқур ўрганиш, уларни ташвишлантираётган муаммоларни ҳал этиш билан чекланиб қолмай, балки профилактика тадбирларини янада жадаллаштиришни ҳаётнинг ўзи тақозо этмоқда. Бошқача айтганда, муаммоларнинг йўлига тўсиқ қўйиш зарурати кун тартибига чиқаётир. Республикамиз бўйлаб ташкил этилган янгича иш услуби — тўрт сектор фаолияти шу нуқтаи назардан ҳам ғоятда муҳим.\nБухорода вилоят, шаҳар ва туманлар кесимидаги секторлар раҳбарлари аҳоли билан юзма-юз мулоқотлар ўтказиб, ҳар бир мурожаатнинг қонуний, адолатли ечимини топишга масъулият билан ёндашмоқда.\n— Вилоят ҳамда туманимиз раҳбарларининг хонадонимизга ташриф буюриб, ташвишу қувончимиз билан қизиқишини, очиғи, кутмаган эдик, — дейди Вобкент тумани марказидаги Нодирабегим кўчасида яшовчи Наргиза Худоёрова. — Улар меҳнатга лаёқатим чекланганини ҳисобга олиб, тикув машинаси беришди ва иш билан таъминлашди. Йил охирига қадар уй-жой ҳам ажратилишини айтишди. Ҳаётимдаги бу ўзгаришлардан хурсандман.\nЖиззах вилоятида эса ҳокимлик, прокуратура, ички ишлар ва давлат солиқ хизмати ҳудудий органлари раҳбарлари бошчилик қилаётган секторлар тегишли ҳудудларнинг ўзига хослигини, ютуқ ҳамда муаммоларини чуқур ўрганган ҳолда, аниқ манзилли чора-тадбирларни белгилаб олмоқда. Давлатимиз раҳбарининг бундан буён ҳар бир раҳбарнинг кундалик фаолиятига ўша жойдаги аҳолининг ўзи баҳо беради, деган фикри ушбу секторлар ишида асосий мезонга айланган.\n— Шу йилнинг 2 сентябрида Президентимиз Зарбдор туманига ташриф буюрганида вилоятимиздаги секторлар фаолияти бугунги кун талаби даражасида ташкил қилинмаганини қайд этиб, бу борада муҳим кўрсатмалар берган эди, — дейди Жиззах вилояти прокурори Азимжон Эргашев. — Айни пайтда ушбу кўрсатмалардан келиб чиқиб, ишимизни жонлантиришга ҳаракат қилмоқдамиз. Менга Зарбдор, Зомин, Янгиобод туманлари бириктирилган. Ушбу ҳудудларда уйма-уй юриб, энг қуйи бўғин — маҳалладаги долзарб муаммолар аниқланмоқда ва зарур чоралар кўрилаяпти. Натижада кўплаб ижтимоий-маиший, меҳнат миграцияси, жиноятчиликка қарши курашиш, тадбиркорлик масалалари бевосита маҳалланинг ўзида ҳал этилаётир. Маҳалла ва туман даражасида ечилмаган муаммоларни эса вилоят, керак бўлса, республика даражасига олиб чиқиб, ҳудудларни ижтимоий-иқтисодий ривожлантириш бўйича “йўл хариталари”ни ишлаб чиқаяпмиз.\nЎз навбатида, аҳоли билан юзма-юз мулоқотлар орқали иқтисодиёт тармоқларини, ижтимоий соҳани яхшилашнинг шакл ва усуллари тубдан такомиллаштирилмоқда. Шу асосда жорий йилнинг иккинчи ярми ва умуман, 2017 йилга белгиланган устувор вазифаларни тўлиқ амалга ошириш учун қулай шароит яратилаётир.\nТан олиш керак, вилоятда ҳудудий дастурлар ижроси айрим камчиликлардан холи эмас. Туманларда савдо дўконларида аҳолига хизмат кўрсатишда нақд пул ва нақдсиз ҳисоб-китобда тафовутнинг мавжудлиги, аҳоли бандлигини таъминлаш кўрсаткичларида кўзбўямачилик кузатилаётгани, ҳудудлардаги қатор корхона, ташкилот, муассасалар томонидан квоталанган иш ўринларини ташкил этиш мажбурияти бажарилмаётгани, касб-ҳунар коллежлари битирувчиларини ишга жойлаштириш бўйича тўрт томонлама шартномаларга риоя қилмаслик ҳолатлари аниқланган. Шу билан бирга, қишлоқ жойларда олий тоифали шифокорлар етишмаслиги, электр ва газ таъминотидаги номувофиқликлар одамлар эътирозига сабаб бўлмоқда.\nСекторлар раҳбарлари ушбу долзарб масалаларнинг оқилона ечимини топиш қаторида, кичик бизнес ва хусусий тадбиркорлик субъектларини, фермерларни қўллаб-қувватлаш, улар фаолиятидаги сунъий тўсиқларни бартараф этишга ҳам эътибор қаратаётир.\nБуларнинг барчаси пировард мақсад — мамлакатимизда ҳар бир фуқаронинг ҳаёт сифатини яхшилашга қаратилган ишларни самарали ҳамда изчил рўёбга чиқаришга замин яратади.\nМазкур рукндаги бошқа мақолалар: « Эзгулик тарғиботи\tНавқирон авлодга ғамхўрликнинг амалий ифодаси »


Фрэнк Лэмпард: Террига дарвозада туриш янгилик бўлмаган – Ўзбекистон\nГлавная / Спорт / Фрэнк Лэмпард: Террига дарвозада туриш янгилик бўлмаган\nФрэнк Лэмпард: Террига дарвозада туриш янгилик бўлмаган\n12.10.2017\tСпорт Comments Off on Фрэнк Лэмпард: Террига дарвозада туриш янгилик бўлмаган 7 Показы\n«Челси»нинг собиқ ўйинчиси Фрэнк Лэмпард клубнинг афсоналаридан бири ҳисобланади. Яқинда у англиялик журналистлар билан бўлган суҳбатда «аристократлар» сафидаги жамоадошлари ҳақида гапириб берди.\n– Машғулотларда энг кўп ким ишларди?\n– Энг меҳнаткаш? Менимча, Жон Терри. «Челси»га келганимда Жон 18 ёшда эди. Унинг машғулотларда ишлаётганини кўриб, ҳайрон қолганман. Унда футбол иқтидори бўлган ва Жон ушбу хислатидан борича фойдаланишга ҳаракат қилган. Бундан ташқари, Терри машғулотлардан кейин ҳам қўшимча машқларни бажарарди. Хуллас, меҳнаткашлиги билан бошқалардан устун турган.\n– Бошқалардан кам ишлаб, ўйин пайтида ўзини кўрсата оладиган ким эди?\n– Рикарду Карвалью. Олдин уни врачнинг хонасида кўп кўрардим. Машғулотларда ҳам кўнгилдагидек ҳаракат қила олмасди. Лекин ўйин пайтида ҳар қандай рақибга қаршилик кўрсатишга қодир эди. Бир сўз билан айтганда, ажойиб футболчи.\n– Машғулотларга биринчи бўлиб ким келарди?\n– Эшли Коул. Ҳамиша барчадан олдин базада бўларди. Ҳаммамиздан кўра базага яқинроқ жойда яшарди. Шунингдек, Эшли барчадан кейин кетарди.\n– Доимий равишда машғулотларга ким кеч қоларди?\n– Кеч қоларди? «Челси»да бу Николья Анелька эди. Буни кеч қолиш демаган бўлардим. У шунчаки машғулот бошланиши арафасида пайдо бўларди. Тўғри, баъзи кунлари кеч ҳам қолган. Лекин мен учун ҳамиша сўнгги пайтда пайдо бўлган футболчи бўлиб қолаверади.\n– Техникаси энг яхши бўлган футболчи ким эди?\n– Эден Азар. Мен Жанфранко Зола ва техникаси яхши бўлган Жо Коуллар билан ҳам ўйнаганман. Лекин Эден Азарни бу борада улардан кучлироқ деб ҳисоблайман. У майдонга тушиб мўъжиза яратишга қодир.\n– Ким тўпни йўқотмасди?\n– Жон Оби Микел. У билан «Челси» учун муҳим бўлган кўплаб учрашувларда бирга майдонга тушганмиз. Жумладан, Чемпионлар Лигаси финалида ҳам. У нафақат тўпни олиб қўйишда кучли бўлган, балки ажойиб узатмаларни амалга оширарди.\n– Энг кўп «подкат» қиладиган ким эди?\n– Ўйлашимча, буни шундоқ ҳам биласиз. Жон Терри машғулотми, муҳим ўйинми, ҳамиша «подкат»га тайёр турарди. Машқми, 5х5 ўйинми, унга фарқи йўқ эди. Жон ҳамиша ўйинда бўлган. Тўпни олиб қўйиш учун оёғингиз остига боши билан ташланишдан ҳам тап тортмасди.\n– «Челси»да энг кўп ҳазил қиладиган ким эди?\n– Ҳаммадан кўпми? Давид Луис. У «Челси»га ўтганида инглиз тилида умуман гаплаша олмасди. Аммо орадан уч ҳафта ўтгач анча ўрганиб олди. У ҳамма билан дўстона кайфиятда бўлади ва ҳазиллашишни яхши кўрарди. Ўз ҳазиллари билан ҳеч кимни хафа қилиб қўймаган. Ўз меъёрини биларди.\n– Энг тезкор футболчи ким эди?\n– «Челси»да бир неч йиллар ўйнаган бўлсам, жамоа сафида Николья Анелька ва Арьен Роббендан чаққон футболчиларни кўрмаганман. Улар жуда тезкор эдилар. Афсуски, ўзим бунчалик тез эмасман.\n– Майдон ўйинчиларидан қайси бири дарвозада туришни қойиллатарди?\n– Жон Терри. Уни кўп эслаётганимни биламан. Ёдингизда бўлса, бир марта «Рединг»га қарши учрашувда Петр Чех бошидан жиддий шикастланган, захирадан тушган Карло Кудичини ҳам жароҳат туфайли майдонни тарк этишга мажбур бўлганди. Лекин ўшанда Жонга дарвозада туриш янгилик бўлмаган. Машғулотлар пайтида ҳам Терри дарвозага турарди. Биз 15 дақиқа ичида унга тинимсиз тўп тепардик. Қўлқоп кийиш унга ёқарди.\n– Жамоада ҳамиша нимадандир норози бўлиб юрадиган футболчи ким эди?\n– Иванович. У майдонда керагидан ортиқ агрессив ҳаракат қиларди. Лекин ўзаро ўйнаганимизда ҳам ҳамиша шундай бўлган. Барчасини муҳим ўйиндек қабул қиларди. Ҳаттоки, ўзаро ўинларда ҳакамлик қилган мураббийларга ҳам бақиришдан тоймасди.\n– Ўзаро ўйинларда қайси ўйинчи билан бирга ўйнаш ёқарди?\n– Дидье Дрогба билан. У муҳим ўйинлар учун яратилган футболчи эди. Муҳим ўйинлар деганда, кубоклар финаллари ва шунга ўхшаш учрашувларни назарда тутяпман. Умуман олганда, унинг руҳий тайёргарлигига қойил қолардим.\nПред. ЎФФнинг янги раҳбарияти барчасини тўғри йўлга солади\nСледующая Алькантара Бавария сафига қайтди\nПрезидент ногиронлиги бор шахсларни қўллаб-қувватлаш бўйича дастурни тасдиқлади\nРома Эктор Морено трансферини эълон қилди\nКарлуш Кейруш: Эрон термасининг саралаш босқичидаги натижалари салбий томонга ўзгариши мумкин


Парадзюдочиларимиз жаҳон чемпионатини 6 та медаль билан якунладилар\n18 ноябрь, 2018, 15:11 2301\nТеглар:Халқаро дзюдо федерацияси\nПортугалиянинг Одивелаш шаҳрида парадзюдо бўйича жаҳон чемпионати ниҳоясига етди. Мусобақанинг биринчи кунида спортчиларимиз томонидан 1 та олтин, 3 та бронза медали қўлга киритлгани ҳақида хабар қилгандик.\nБеллашувларнинг иккинчи кунида икки нафар спортчимиз шоҳсупага кўтарилишга муваффақ бўлди. -70 кг вазн тоифасида баҳсларда иштирок этган Васила Алибоева мусобақа давомида Италия, Россия ва Мексика вакилаларини мағлубиятга учратиб, финалгача етиб борди. Ҳал қилувчи жангда бразилиялик рақибасига имкониятни бой берди ва кумуш медалга сазовор бўлди. +100 кг вазн тоифасидаги баҳсларда қатнашган Ширин Шарипов илк жангида грузиялик спортчидан устун келди. Чорак финалда Жанубий Корея терма жамоаси вакилига ютқазиб қўйди. Бронза медали учун кечган жангларда эса Жазоир ва россиялик икки нафар спортчидан устун келди.\nШу тариқа, парадзюдочиларимиз Португалиядаги жаҳон чемпионатини 1 та олтин, 1 та кумуш ва 4 та бронза медали билан якунлашди. Умумжамоа ҳисобида эса 42 мамлакат ичида тўртинчи ўринни эгалладилар.


Ўзсаноатқурилишбанкда коррупцияга қарши комиссия ташкил этилди — Ishonch Gazetasi\nЎзсаноатқурилишбанкда коррупцияга қарши комиссия ташкил этилди\nЭндиликда Ўзсаноатқурилишбанк мижозлари ва ходимлари тизимдаги коррупцион хавф-хатарлар ҳақида маълумотга эга бўлганида ёки дуч келганида Банкнинг Коррупцияга қарши курашиш комиссиясига мурожаат қилишлари мумкин.\nЎзсаноатқурилишбанк тизимига ҳам ҳалоллик стандартларини жорий этиш, бунда коррупциянинг сабаб ва илдизларини аниқлаш, уларни бартараф этишнинг таъсирчан тизимини яратиш банк жамоаси олдида турган муҳим вазифалардан биридир. Шу маънода ходимларнинг зиммасидаги вазифаларини тўғри бажариши, юзага келадиган коррупцияга оид хавф-хатарларни баҳолаш тизимини такомиллаштиришга катта эътибор қаратилмоқда.\nЖорий йилнинг 13 ноябридан Ўзсаноатқурилишбанк тизимида йўлга қўйилган коррупцион ҳолатлар тўғрисида маълумотларни тўплашнинг янги механизми бу йўналишдаги ишларнинг амалий ифодаси бўлди. Мазкур механизм Банк тизимида коррупцияга қарши курашиш билан боғлиқ ҳуқуқбузарликлар ҳақида ишончли маълумотларни доимий равишда йиғиш, уларнинг келиб чиқиш сабабларини тизимли ва чуқур таҳлил қилиш имконини беради.\nХабарлар автоматик равишда қабул қилинади ва тайёргарликдан ўтган мутахассислар гуруҳи томонидан ўрганилади. Натижалар эса Банкнинг Коррупцияга қарши курашиш комиссиясига чора кўриш учун тақдим қилинади.\nБожхона институти қайта ташкил этилгандан сўнг


01 июл 2022, Тошкент вақти: 04:42\nЎзбекистонлик ҳуқуқ ҳимоячиси, 16 ноябрь куни ҳибсга олинган Ўктам Пардаев тақдири ҳамкасблари хавотирларига сабаб бўлмоқда. Ҳюман Райтс Уотч, Марказий Осиёда Инсон ҳуқуқлари уюшмаси, Инсон ҳуқуқлари учун халқаро шериклик ташкилоти ҳамда Норвегия Ҳелсинки қўмитаси 27 ноябрь куни Пардаевни озод этиш чақириғи билан Ўзбекистон ҳукуматига мурожаат қилди. Тамагирлик ва порахўрлик айбловлари билан 37 ёшли Ўктам Пардаев қийноққа солиниши мумкин, демоқда ҳуқуқ фаоллари.\n“Ўзбекистон расмийлари 2015 йилнинг 16 октбярь куни ҳибсга олинган ҳуқуқ ҳимоячиси Ўктам Пардаевни дарҳол озод этиши ва унга нисбатан жиноят ишини тўхтатиши керак”, дейилади жума куни Ҳюман Райтс Уотч, Марказий Осиёда Инсон ҳуқуқлари уюшмаси, Инсон ҳуқуқлари учун халқаро шериклик ташкилоти ҳамда Норвегия Ҳелсинки қўмитаси номидан эълон қилинган баёнотда.\nЖиззахзлик 37 ёшли ҳуқуқ фаоли 16 ноябрь куни тамагирлик ва порахўрлик айбловлари билан ҳибсга олинган эди. Унинг ҳамкасблари бу айбловларни Пардаевнинг ҳуқуқ ҳимоячиси вазифасидаги фаолияти билан боғлиқ уйдирма, дея атамоқда.\n27 ноябрь кунги мурожаат муаллифларидан бири Ҳюман Райтс Уотч халқаро ташкилотининг Марказий Осиё бўйича тадқиқотчиси Стив Свердлов Озодлик билан суҳбатда Ўзбекистон ҳукуматига ўзбек тилида мурожаат қилиб, ҳамкасбининг озод этилишини сўради.\n- Ўктам Пардаев жуда таниқли инсон ҳуқуқлари ҳимоячиси, Жиззахдан. Ўктам Пардаев билан кўп йиллардан бери ишлаб келамиз. Ўзбекистонда инсон ҳуқуқлари вазияти жуда мушкул. Биз Ўктам Пардаевнинг ишини жуда юқори баҳолаймиз. Мен Ўзбекистон ҳукуматини Ўктам Пардаевни озод этишга чақираман,- дейди Стив Свердлов.\nҲРУ вакили Пардаевга қўйилаётган айбловлар Ўзбекистон расмийлари фаолларга нисбатан илгари сурадиган одатий айбловлардан фарқ қилмаслиги бу иш бошданоқ сохталаштирилганини кўрсатиши ва фаолнинг тақдири борасида хавотирларга асос бўлишини айтади.\n- Ўктам Парадаевни ҳибсга олишгандан кейин уни бир неча кун давомида ташқи дунё билан алоқадан узиб қўйишди. Яъни Ўзбекистон процессуал кодексида белгиланган фундаментал ҳуқуқлари бузилди. Унинг ўз оила аъзолари билан гаплашиши, адвокати билан учрашишига рухсат берилмади. Бу жуда қўпол қонунбузарликдир. Бу Ўзбекистон ҳукумати мазкур ишни қандай олиб бораётганини кўрсатади. Шу сабабдан биз нафақат Ўктам Пардаевнинг узоқ вақт давомида ҳуқуқ ҳимояси билан шуғуллангани боис унга нисбатан қўйилётган уйдирма айбловлар, балки унинг тақдири, хусусан, унинг қийноққа солиниши мумкинлигидан хавотирдамиз,- дейди Свердлов.\nУнинг яна айтишича, Пардаев ҳибсга олинишидан аввал ва кейин унинг ўзи ва яқинларига нисбатан таъқиб-тазйиқлар кучайгани ҳам Ўзбекистон ҳукумати одатда “бу каби сохта ишларда” қўллайдиган усулларни ишга солаётганини кўрсатади.\nҲюман Райтс Уотч ташкилоти вакили Пардаевнинг қамоққа олиниши унинг узоқ йиллар давомида олиб борган фаолияти билан боғлиқлигига шубҳа қилмаслигини айтар экан, унинг бу йилги пахта мавсумида Ўзбекистонда мажбурий меҳнат муаммосини фаол ёритгани ҳокимият вакилларини, айниқса ғазаблантирган кўринади, дея давом этади.\n- У кўп йиллардан бери коррупцияга қарши очиқ гапириб келди. У Жиззах шаҳри ёки вилояти кўламидаги ҳокимият тизимидаги коррупция ҳақида қўрқмасдан гапириб келган фаоллардан биридир. У оддий одамларга турли муаммоларни ҳал этишда ёрдамини аямаган. Уларни судда ҳимоя қилган. 37 ёшли Ўктам Пардаев Ўзбекистондаги энг ёш инсон ҳуқуқлари ҳимоячиси ҳамдир. Сўнгги ойларда у катталарнинг, баъзан ҳатто болаларнинг пахта теришга мажбурларнгани билан боғлиқ ҳолатларни аниқлаб, ҳужжатлантириш билан шуғулланди. У Халқаро меҳнат ташкилоти, Жаҳон банки вакиллари ва бошқа дипломатлар билан учрашди. Ўзбекистонда ҳукумат ҳамон мажбурий меҳнатдан фойдаланишини ҳар қандай эркин фуқаро очиқ айта олиши керак. Афтидан ҳокимият вакилларини Ўктам Пардаевнинг ана шу фаолияти қаттиқ ғазаблантирган,- дейди Стив Свердлов.\nЎзбекистонда кўплаб ҳуқуқ фаоли, журналист ва мухолифатчилар қамоққа ташланган.\nУлар орасида Муҳаммад Бекжон, Юсуф Рўзимуродов, Самандар Қўқонов, Солижон Абдураҳмонов, Аъзам Фармонов, Дилмурод Саидов, Аъзам Турғунов каби журналист ва ҳуқуқ ҳимоячилари шулар жумласидандир.\nАксариятининг саломатлиги оғирлашганига қарамай, бундай маҳбусларнинг кўпчилигига жазо муддати тугаши арафасида уйдирма айблар билан янги муддат қўшиб берилиши одатий ҳолга айланган.\nБундан ташқари Ўзбекистон қамоқхоналарида маҳбусларга нисбатан қийноқ қўлланиши ва бошқа ноинсоний муносабат кўрсатилиши инсон ҳуқуқлари ташкилотлари томонидан йиллардан бери қоралаб келинади.


Истомин Бастад турнирининг иккинчи даврасига чиқди\n18:37 / 22.07.2015\nЎзбекистоннинг биринчи рақамли теннисчиси Денис Истомин Швециянинг Бастад шаҳрида давом этаётган турнирнинг яккаликдаги иштирокини ғалаба билан бошлади.\nИстомин мукофот жамғармаси 439.405 еврони ташкил этувчи мусобақанинг илк даврасида аргентиналик Диего Шварцманга қарши кортга чиқди. Бир соату 14 дақиқа давом этган учрашувда Ўзбекистон вакили 6:3, 6:4 ҳисобида зафар қучди.\nТаққослаш учун, Денис Истомин дунё рейтингида 73, Шварцман 66-ўринни эгаллаб турибди. Кеча теннисчимиз ушбу мусобақанинг жуфтликлар баҳсида франциялик Стефан Робер билан бирга яна бир француз теннисчиси Кенни Де Шеппер ҳамда бразилиялик Рожериу Силва жуфтлигига 7:5, 6:7, тай-брекда 4:10 ҳисобида имкониятни бой бериб қўйганди.


Япониядан янги ихтиро: Таржимон ниқоб ихтиро қилинди | KITAB.UZ\nЯпониядан янги ихтиро: Таржимон ниқоб ихтиро қилинди\nЯпониянинг Donut Robotics – роботлар ишлаб чиқариш билан шуғулланувчи компанияси соҳибининг нутқини бошқа тилларга таржима қила олувчи “ақлли” ниқоб яратишди. Ниқоб C-mask деб номланади.\nУ инсонни нафақат хавфли коронавирусдан ҳимоялайди, балки Bluetooth орқали смартфонга махсус дастур орқали уланиб, соҳибининг нутқини тўққизта – инглиз, француз, индонезия, испан, япон, хитой, корейс, тайвань ва вьетнамча тилларга ўгира олади.\nКомпания сўнгги йиллар давомида аэропортда махсус таржимон роботлар устида иш олиб боришаётган эди. Аммо дунёда кузатилаётган пандемия сабаб олимлар вазиятга мослашишди ва таъминот дастури “ақлли” ниқобга мослаштирилди. Ушбу янгича лойиҳага 260 000 доллар сарфланмоқда.\nХабарда келтирилишича, янги турдаги ниқоблар дўконларда сентябрь ойида пайдо бўлади. Бир дона ниқобнинг баҳоси 40 доллар бўлади.\nУ аввалига Японияда, ана ундан кейин Хитой, Европа ва АҚШда ҳам сотила бошлайди.


Инсон мияси ҳақида қизиқарли маълумотлар - Hidoyat.uz\nАсосий саҳифа Мақолалар Инсон мияси ҳақида қизиқарли маълумотлар\nЧоп этилди Fevral 3, 2019 Инсон мияси ҳақида қизиқарли маълумотларda fikr bildirishni o'chirish\nИнсон бош мияси энг кам ўрганилган, тананинг жуда муҳим қисмидир. Дунёдаги машҳур тиббиёт олимлари инсон миянинг янги омилларини ўрганиш устида кўплаб тадқиқотлар олиб бормоқдалар.\nМаълумки, бош мия марказий асаб тизими органи бўлиб, у бир-бири билан боғлиқ бўлган асаб ҳужайралари ва толаларидан ташкил топади.\nКелинг, энди бош миямиз ҳақида қуйидаги қизиқарли маълумотларни келтириб ўтсак:\n1. Ҳар сафар бирор нимани эслаб қолганингизда, мияда янги нейрон алоқалари шаклланади.\n2. Киши уйғонгач, унинг мияси унча катта бўлмаган лампочка ишлаши учун етарли бўлган энергияни ишлаб чиқаради.\n3. Инсон мияси 50 ёшгача шаклланади.\n4. Алкогол туфайли мия вақтинчалик эслаб қолиш қобилиятини йўқотади.\n5. Инсон туғилганда асаб ҳужайралари улғайган даврига нисбатан анча кўп бўлади.\n6. Бош миянинг фақатгина ўнг ёки чап тараф палласи ишлаши ҳақидаги гапларнинг барчаси уйдирма. Аслида, улар ўзаро маълумот алмашган ҳолда ишлашади.\n7. Оиладаги шафқатсизлик боланинг миясига жуда қаттиқ салбий таъсир қилади.\n10. Шоколад ҳиди тета-ритмни ишлаб чиқаришни фаоллаштиради, бу эса ўз навбатида инсонни тинчлантириб, бўшаштиради.\n11. Альберт Эйнштейнни танасини ёриб кўрган патологоанатом унинг миясини ўғирлаб, 20 йил давомида формалинли эритмада сақлаган.\n13. Уяли алоқа воситаларида узоқ суҳбатлашиш, бош мияда ўсимта пайдо бўлиши хавфини кучайтиради.\n14. Ёш болалар мияси организмдаги глюкозанинг 50 фоизини сарфлайди, шу туфайли болаларга кўп уйқу зарур.\n15. Мия танадаги барча кислород ва қоннинг 20 фоизини сарфлайди.\n16. Сиз бирон бир янгиликни аниқласангиз, миянинг тузилиши ўзгаради.\n18. Меъёрдан кам ухлаш мия фаолиятига яъни реакциялар секинлашувига ва мулоҳаза юритиш ёмонлашувига таъсир қилади.\n19. Миянинг ярми жарроҳлик йўли билан хотирага таъсир қилмаган ҳолда олиб ташланиши мумкин.\n20. 2015 йилда қуввати бўйича тўртинчи ўринда турувчи суперкомпьютерга инсон миясининг бир сониялик фаоллигини кўрсатиш учун 40 дақиқа вақт керак бўлди.\n21. Америкалик ихтирочи Рэймонд Курцвейлнинг фикрига кўра, 2023 йилда шахсий компьютерлар инсон мияси қувватини ҳисоблаш даражасига етади.\n22. Инсон мияси 100 миллиард нейронлардан ва триллион ҳужайралардан ташкил топган.\n24. Олимларнинг фикрига кўра, диета (парҳез) мия “ўзини ўзи” ейишга олиб келиши мумкин.\n25. Унутиш – мия учун фойдали бўлиб, керакмас маълумотларни миядан ўчириб юбориш, мия эгилувчанлигини сақлаб қолади.


«Бухгалтерияга оид» Ҳисоб сиёсатида нималар ҳисобга олинади | BUXGALTER.UZ\n«Бухгалтерияга оид» Ҳисоб сиёсатида нималар ҳисобга олинади\n2020 йилда бухгалтерия ҳисоби ва солиқ солиш мақсадлари учун ҳисоб сиёсатларини ёзиш ҳақида кўп тушунтиришлар берилмоқда, вебинарлар ўтказилмоқда. Шунга қарамай бухгалтерларда саволлар юзага келмоқда. Энг кўп берилаётган саволлар бўйича «Profi Training» бизнес-тренерлари – Юлия ПАКИДИШЕВА, молиявий директор (ACCA DipIFR, CAP) ва Александра ТОЛМАЧЁВА, «TEAM UNIVERSITY» МЧЖ молиявий директори (CAP, CIPA, ACCA DipIFR, CIMA (P1,P2)) тушунтириш бердилар:\n1. Мулкдор алмашганда ёки корхона қайта ташкил этилганда эскиришни ҳисоблаш усулини ўзгартириш мумкинми?\n– Ҳа, мумкин. Мулкдор алмашган ёки қайта ташкил этилган ойдан кейинги ойнинг биринчи санасидан бошлаб ўзгартиришлар киритилади . Тегишинча, бухгалтерия ҳисоби мақсадларида Ҳисоб сиёсатига ўзгартириш киритиш керак бўлади.\n2. Кичик бизнес 3 йилда бир марта асосий воситаларни қайта баҳолаши мажбурийми?\n– Кичик бизнесга 3 йилда бир марта асосий фондларни мажбурий қайта баҳолашни ўтказишга рухсат берилган . Бироқ корхона буни ҳар йили амалга ошириши ҳам мумкин.\n«3 йилда бир марта» бўлган даврийликда қайта баҳолаш йилида асосий фондлар қиймати, тегишинча, эскириш бўйича харажатлар ҳам жуда ошиб кетади.\nЭскириш бўйича харажатлар маҳсулот (хизматлар) ишлаб чиқариш таннархининг таркибий қисми эканлиги боис салмоқли фондга эга бўлган ишлаб чиқаришларга қайта баҳолашни ҳар йили ўтказишни тавсия этамиз. Бу эскириш бўйича харажатларнинг таннархга ва давр харажатларига бир маромда киритилишини таъминлайди.\n3. Ҳисоб сиёсати махфий ҳужжат ҳисобланадими?\n– Ҳисоб сиёсати – махфий ҳужжат эмас, сабаби унда ЎзР қонун ҳужжатларига мувофиқ ишлаб чиқилган ҳисоб юритиш қоидалари акс эттирилган.\nУмуман олганда бухгалтерия ҳисобини юритиш махфийликни талаб этади. Бухгалтерия ҳисоби регистлари мазмуни билан танишишга фақат хўжалик юритувчи субъект раҳбарининг рухсати билан ёки қонун ҳужжатларида назарда тутилган ҳолларда йўл қўйилади. Махфийликка риоя қилмаслик қонунда белгиланган тартибда жавобгарликка олиб келади .\n4. ТМЗ учун қарзлар бўйича харажатларни капиталлаштириш мумкинми?\n– Қарзлар бўйича харажатлар – хўжалик юритувчи субъект томонидан қарз маблағларини олиш сабабли амалга оширилган фоизли ва бошқа харажатлар.\nКвалификацияланган активни харид қилиш, қуриш ёки ишлаб чиқариш билан бевосита боғлиқ бўлган қарзлар бўйича харажатлар капитализация қилиниши лозим. Белгиланган мақсади бўйича фойдаланиш ёки сотиш учун тайёрлаш албатта салмоқли вақтни талаб қиладиган актив квалификацияланган актив деб ҳисобланади.\nКапитализация 24-сон БҲМС «Қарзлар бўйича харажатлар ҳисоби» 2-параграфида баён этилган қоидаларга мувофиқ амалга оширилади.\n5. Ҳисобдаги фундаментал хатолар деганда нималар тушунилади, уларни қандай тузатиш мумкин?\nФундаментал (муҳим) хатолар – жорий даврда аниқланган хатолар бўлиб, улар шу қадар муҳим бўладики, ўтган даврлар молиявий ҳисоботлари ишончли деб ҳисобланиши мумкин эмас .\nКорхона фундаменал хатолар миқдорини Ҳисоб сиёсатини ишлаб чиқиш чоғида мустақил равишда белгилайди. Ўтган ҳисобот давридаги соф фойдадан ёки соф активлар суммасидан фоиз нисбатини уларни белгилаш учун асос қилиб олиш мумкин.\nЖорий ҳамда ўтган йил ҳисобот маълумотларини (улар тасдиқланганидан кейин) тузатишлар маълумотларни бузиб кўрсатишлар аниқланган ҳисобот даври учун тузилган ҳисоботда амалга оширилади. Бунда тузатишлар ҳисобот даври (чорак, йил бошидан) маълумотларига киритилади.\nЎтган даврда йўл қўйилган фундаментал (муҳим) хатоларни тузатиш суммаси молиявий ҳисоботда (балансда) йил бошидаги тақсимланмаган фойда сальдосини ўзгартириш орқали ҳамда активлар, мажбуриятлар ва хусусий капиталнинг бошқа моддаларига тегишли тузатишлар киритиш йўли билан акс эттирилиши мумкин .\nФундаментал хатони қандай қилиб энг мақбул усулда тузатиш мумкин\nКорхонанинг Ҳисоб сиёсатида белгиланишича, хато аниқланган пайтда у тақсимланмаган фойда суммасининг 3%и ва ва ундан ортиқни ташкил этса, фундаментал хато деб баҳоланади (Кт 8710). Жорий балансга кўра 8710-счётда – 100 млн сўм. Шу тариқа хато 3 млн сўмга тенг ёки ундан ортиқ бўлса, муҳим хато бўлади.\n2020 йил февралда маълум бўлишича, етказиб берувчи 2019 йил декабрь ойи учун 3 200 000 сўмлик суммадаги ҳисобварақ-фактурани ўз вақтида тақдим этмаган экан. Корхона учун бу – фундаментал хато. Корхонада танлаш имкони мавжуд:\n1) йил бошидаги тақсимланмаган фойдани ўзгартириб, хатони тузатиш:\n–3 200,0 минг сўм\nУшбу усул қўлланганда 2019 йил учун молиявий ҳисобот қайта топширилмайди. Бироқ 2020 йил учун йиллик молиявий ҳисоботни топшираётганда тушунтириш хатида нима учун тақсимланмаган фойда ва мажбуриятлар сальдоси фарқланишини изоҳлаб бериш лозим.\n2) ўтган йил учун маълумотларга тузатиш киритиш.\nБу ҳолда бухгалтер ўтган йил учун бухгалтерия регистларини «очиши», 2019 йил декабрь ойи учун йиллик молиявий ва солиқ ҳисоботларига тузатиш киритиб, қайта топшириши шарт:\nёки Дт 2000\nХаридор ва хизматларни етказиб берувчи 2019 йилда умумбелгиланган солиқлар (ш.ж. – ҚҚС) тўловчиси бўлган тақдирда, фикримизча, хатони тузатишнинг иккинчи усулидан фойдаланган маъқул:\nДт 2000 ёки Дт 9400 –2 782, 6 минг сўм\nДт 4400 –417,4 минг сўм\nКт 6900 –3 200,0 минг сўм\n6. Бухгалтерияга оид дастурий маҳсулотлар, масалан, «1С-Корхона»ни харид қилиш номоддий актив ҳисобланадими?\nКорхона мутлақ ҳуқуқларга эга бўлган объектлар номоддий активлар жумласига кириши мумкин . Бухгалтерияга оид дастурий маҳсулотларни харид қилиш шартномасига кўра мутлақ бўлмаган ҳуқуқлар берилаётган бўлса, бундай маҳсулотларни НМА деб ҳисоблаб бўлмайди.\nБу ҳолда бухгалтерияга оид дастурий маҳсулотларни харид қилиш харажатлари давр харажатларига киритилиши керак.\nБухгалтерия дастурлари қийматини ҳисобдан чиқариш\nКорхона бухгалтерия дастуридан фойдаланиш учун мутлақ бўлмаган ҳуқуқни 15 млн сўмга харид қилди. Корхонада танлаш имкони мавжуд:\n1) маҳсулот қийматининг бутун суммасини бирйўла ҳисобдан чиқариш\n15 000,0 минг сўм\nЁки Ҳисоб сиёсатига мувофиқ:\n2) шартномада назарда тутилган маҳсулотдан фойдаланиш даври мобайнида қийматини ҳисобдан чиқариш.\n12 ойга фойдаланиш ҳуқуқи берилган, дейлик.\n15 000 минг сўм : 12 = ойига 1 250 минг сўм.\nШунда қийматнинг ҳисобдан чиқарилиши ҳар ой, йил давомида тенг суммаларда акс эттирилади:\n1 250,0 минг сўм\nКўрсатилган давр мобайнида корхона тугатиш ҳақида қарор қабул қилса, ўзини банкрот деб эълон қилса ёки дастурий маҳсулотдан фойдаланишдан воз кечса ва 3190-счётда фойдаланилмаган сумма қолса, шартнома шартларига кўра фойдаланилмаган сумманинг қайтарилиши назарда тутилмаган бўлса, қолдиқ бирйўла – 3190-счётда қолган суммада ҳисобдан чиқарилади.\n7. БҲМСда ҳисоб юритишнинг соҳага оид спецификаси акс эттирилмаган бўлса, корхона қандай йўл тутиши лозим?\n– Ҳисоб сиёсатини ишлаб чиқиш – нафақат қонун ҳужжатининг талаби, балки компания харажатларини, демак, фойда олиш кўрсаткичларини тартибга солиш дастаги ҳамдир. Бунда у шаблон ҳужжат бўлиши мумкин эмас, сабаби тадбиркорлик фаолиятининг ҳар хил турлари учун ҳисоб сиёсатининг бир хил усуллари мос келмайди.\nМахсус БҲМСлар йўқ бўлса, хўжалик юритувчи субъект раҳбари унинг молиявий ҳисоботидан фойдаланувчиларга энг фойдали ахборот берадиган Ҳисоб сиёсатини ишлаб чиқиш чоғида ўз қарорларидан фойдаланишга ҳақлидир. Бунда қабул қилинган қарорлар амалдаги қонун ҳужжатларига зид бўлмаслиги керак .\nБухгалтерияга оид Ҳисоб сиёсатида ҳисоботнинг барча элементлари бўйича бухгалтерия ҳисобини юритиш усуллари тавсифланиши лозим:\nБҲМга тенг сумма, ундан ортиқ мол-мулк АВ сифатида ҳисобга олинади\nТўғри чизиқли / ишлаб чиқариш / жадаллаштирилган\nАВни жорий таъмирлаш учун харажатлар\nДарҳол давр харажатларига / келгуси харажатлар захирасини яратишга\nТМҚ қиймати ҳисобини юритиш\nҲақиқий қиймати / сотиш қиймати / FIFO / AVECO усули бўйича ҳисоб юритиш қиймати\nТоварларни харид қилиш бўйича қўшимча харажатлар\nТоварлар таннархига / сотиш бўйича харажатларга\nҚадрсизланиш юзасидан тест ўтказиш сабаблари, даврийлиги\nИнвентарни ҳисобдан чиқариш\nДарҳол давр харажатларига / 10 БҲМдан ортиқ кечиктирилган харажатларга\nТайёр маҳсулот таннархи калькуляцияси\nҲақиқий харажатлар бўйича / норматив калькуляция\nБрак, техник чиқиндилар, қўшимча маҳсулотлар\nТайёр маҳсулот таннархига киритиш нормалари\nТушумга / моддий харажатларга / бевосита харажатларга / ишлаб чиқаришга мутаносиб\n8. Счётларнинг ишчи режаси нимага керак, ахир 21-сон БҲМС бор-ку?\n– Корхона Хўжалик юритувчи субъектлар молиявий-хўжалик фаолиятининг бухгалтерия ҳисоби счётлар режаси ва уни қўллаш бўйича Йўриқнома асосида ўзининг Счётларнинг ишчи режасини мустақил равишда шакллантириб, уни Ҳисоб сиёсати комплектида тасдиқлайди.\nсавдо корхонаси Счётларнинг ишчи режасига қуйидаги счётларни киритиши зарур эмас: «Асосий ишлаб чиқариш» 2000, 2300, «Тайёр маҳсулот» 2800;\nтаълим хизматлари кўрсатадиган корхона Счётларнинг ишчи режасига 2900 «Товарлар» счётини киритмайди;\nкорхоналар даргумон қарзлар бўйича резервларни ташкил этмасалар, 4900-счётни кўрсатиш керак эмас.\nКорхона молия йили давомида фаолият соҳасини ўзгартирса, Счётларнинг ишчи режасига доим қўшимча ва ўзгартиришларни киритиб, уларни корхона раҳбарининг буйруғи билан тасдиқлаш мумкин.\nСчётларнинг ишчи режасига изоҳда унда назарда тутилмаган бир марталик хўжалик операциялари амалдаги қонун ҳужжатларига мувофиқ ҳисобда акс эттирилишини ҳам кўрсатишни тавсия этамиз.\nСавдо корхонасида счётларнинг ишчи режаси\nКапитал қўйилмаларни ҳисобга олувчи счётлар\nМатериалларни тайёрлаш ва харид қилишни ҳисобга олувчи счётлар\nТоварларни ҳисобга олувчи счётлар\nДавлат мақсадли жамғармаларига ва суғурталар бўйича бўнак тўловларини ҳисобга олувчи счётлар\nКамомадлар ва қийматликларнинг бузилишидан йўқотишларни ҳисобга олувчи счётлар\nСуғурта ва давлат мақсадли жамғармаларига тўловлар бўйича қарзни ҳисобга олувчи счётлар\nМеҳнат ҳақи бўйича ходимлар билан ҳисоблашишни ҳисобга олувчи счётлар\nДаромадлар ва харажатлар\nАсосий фаолиятнинг даромадларини ҳисобга олувчи счётлар\nСотилган маҳсулотларнинг таннархини ҳисобга олувчи счётлар\nАсосий воситаларнинг чиқиб кетишини ҳисобга олувчи счётлар\nСолиқлар ва бошқа мажбурий тўловларни тўлаш учун фойданинг ишлатилишини ҳисобга олувчи счётлар\nТаҳририятдан: Солиққа оид ҳисоб сиёсатини тузиш бўйича тавсия ва унинг намунаси билан бу ерда танишинг.\nННТ курсдаги фарқни ҳисобга олиши зарурми?


МАМЛАКАТ УСТУНИ - Ўзбекистон овози газетаси\nҲазрат Алишер Навоий ўз ҳаётини халқимиз илм-фан ва санъатни ривожлантиришга, мамлакат равнақи, халқимизнинг тинч-тотув яшаши ҳамда давлат қудратини мустаҳкамлашга бағишлади. Султон Ҳусайн Бойқаро ул зотни «мамлакат устуни» деб бежиз айтмаган.\nБу икки улуғ зот дўстлиги жаҳон давлатчилиги тарихидаги ноёб ҳодисалардан бири ҳисобланади. Навоийнинг шундай байти бор:\nҲилму адаб гарчи эрур дилпазир,\nМазкур мисраларнинг мазмунига эътибор қаратадиган бўлсак, унда идеал ҳукмдор бағрикенг ва меҳрибонлик билан бирга принципиал ва қаттиққўл бўлиши шарт эканлиги ифода этилган.\nНавоийдаги бағрикенглик ва ғамхўрлик фазилатлари Султонга давлатни адолатли бошқариш учун зарур бўлган. Султон Навоий сиймосида улуғ донишмандни кўрган. Шунинг учун ҳам Султон Навоийни бениҳоя улуғлаган ва қадрлаган. Ҳамиша уни ёнида бўлишига ҳаракат қилган. Уларнинг ҳамкорлиги давлатни мустаҳкамлаш, адолатли бошқариш, халқнинг тили, маданияти, санъати, илм-фани билан бирга мамлакатнинг мудофаа қудрати, халқаро обрў-эътиборини оширишда катта аҳамият касб этган.\nҲазрат Навоий гарчи ҳаётининг мазмунини ижод қилишда деб билса ҳам, давлат ва халқ манфаатини,осудалигини ўйлаб, Султон ёнида туриб, муҳим давлат ишларини бажарган. Ҳазрат Навоий давлат хизматини мансаб ва обрў эмас балки одамларга яхшилик қилиш, илм-фан намоёндаларини қўллаб-қувватлаш ватан ва юрт шаънини юксалтириш йўлидаги бир имконият восита деб билди.\nАфсуски, мустабид тузум даврида ҳазрат Навоий ва Султон Ҳусайн Бойқаро ўртасидаги муносабатлар қасддан нотўғри талқин қилинди. Муросасиз баҳслар туфайли шоир бир неча марта саройдан узоқлаштирилган ва ҳатто Астрободга сургун қилинган дея уқтириб келинди.\nУшбу қарашлар ҳатто чет элларда ҳам тарғиб этилди. Совет тузуми даврида Навоийнинг таржимаи ҳолини сохталаштиришга бўлган ҳаракатлар остида сиёсий мақсадлар ётарди. Чунки, Навоий фақат шоир эмас эди. У икки асрлик мўғул истибдоди даврида маданияти, тили поймол этилган буюк халқимизнинг Амир Темур томонидан барпо этилган янги давлатини мустаҳкамлаш, миллий-диний қадриятларимизни тиклаш учун онгли равишда кураш олиб борган фидойи давлат арбоби эди.\nМустақиллик шарофати ва шахсан Президентимизнинг эътибори билан охирги йилларда жаҳондаги барча қўлёзмалар фонди олимларимиз томонидан кўриб чиқилиб, Навоий асарлари тўлиқ тўпланди. Шунингдек, Навоий ҳақида илгари ёзилган барча асарлар қайта танқидий ўрганиб чиқилди ва манбалар асосида улардаги сохта хулосалар рад этилиб, Навоийнинг ҳақиқий ҳаёт йўли тикланди, унинг давлатчилигимиз тарихидаги буюк хизматлари кўрсатиб берилди. Шоир асарларининг 10 жилдлик тўла тўпламини хорижий навоийшунослар учун ҳазратнинг буюк шоир ва мутафаккир эканлигини тасдиқловчи навбатдаги ҳужжат деб айтса бўлади.\nПрезидентимиз «Юксак маънавият — енгилмас куч» асарида Навоийни «авлиёларнинг авлиёси», деб таърифлади. Дарҳақиқат, биз навоийшунослар узоқ йиллар ҳазратнинг асарларини ўрганиб, унинг дунёсига кириб бориб, Навоийнинг ҳақиқий валий эканлигига кўп исботлар топганмиз. Навоийда ҳақиқий авлиёларга хос покдоманлик, камсуқумлик ва тақводорлик, теран фалсафий мушоҳада ва каромат мавжуд бўлган ва энг асосийси, у ўзининг бу дунёдаги улкан илоҳий вазифаси — юксак инсоний қадриятларни куйлаш, эзгуликни тарғиб этиш ва халқларни тинчликка чақиришга бутун ҳаётини бағишлади.\nБиз шундай улуғ бобокалонимиз борлиги билан ниҳоятда фахрланамиз. Шундай фарзанди номини, унинг асарларини асраб-авайлаб, давр ва замонлар синовларидан эсон-омон олиб ўтган ва қалбида сақлаган буюк халқимизга таъзим қиламиз.


21st Август 2018 / Ҳордиқ\t/ 0 comments\n— Сирдарё вилояти касаба уюшмалари ташкилотлари бирлашмаси томонидан касаба уюшма бюджети маблағлари ҳисобидан жорий йилнинг биринчи ярим йиллиги мобайнида жами 337 дона санаторий йўлланмалари тарқатилган. Уларнинг 59,4 фоизи, ёки 200 донаси ишловчи ходимлар оила аъзоларига ажратилган, — дейди вилоят касаба уюшмалари ташкилотлари бирлашмаси молия бўлими мудири Роила Зоирова.\nАна шундай имкониятдан фойдаланиб оила аъзоларини соғломлаштирганлар орасида Худойберди Мирзалиев ҳам бор.\n— Гулистон шаҳар 11 умумтаълим мактаби хўжалик ишлари бўйича директор ўринбосари бўлиб ишлайман, — дейди Х.Мирзалиев. – Ўзимиз ёш ва соғлом бўлганимиз учун сиҳатгоҳларга ота — онамизни юборишга эҳтиёжимиз бўлади. Яхшиямки, касаба уюшмаси бизга шундай имконни бериб келмоқда. Отам Мезомқул Мирзалиев қон босим, асаб касаликлари билан оғриб келадилар. Бу йил шифокорлар билан маслаҳатлашиб Фарғона вилоятидаги Чимён санотариясига йўлланма олдим.\n— “Чимён”га илк боришим, -дейди Мезомқул Мирзалиев. — Менда даволаниш йўлланмани қўлга олганимда бошланди, очиғи. Фарзанднинг эътибор бериб, “дам олиб келинг”, деган бир оғиз гапи кўнглимизга ширин дармон бўлар экан. Қолаверса, сиҳатгоҳ шифокорлари, ҳамширалари ҳаммалари бир бўлиб шифо топишимга кўмаклашишди. Ҳозир соғлиғимдан умуман шикоят қилмаяпман. Йўлланма нархининг 45 фоизи касаба уюшмаси аъзолик бадаллари ҳисобидан тўланиши ҳам катта енгиллик бўлди.